
„Inima mi se bate când aud rostind numele lui 
Alexandru cel Bun, lui Stefan cel Mare, lui Mihai Viteazul; 
da, domnilor mei! Și nu mă ruşinez a vă zice că aceşti 
bărbaţi pentru mine sunt mai mult decât Alexandru cel 
Mare, decât Anibal, decât Cesar; aceştia sunt eroii lumii, 
în loc că cei dintâi sunt eroii patriei mele. Pentru mine 
bătălia de la Războieni are mai mare interes decât lupta de 
la Termopile, şi izbănzile de la Racova şi de la Călugăreni 
îmi par mai strălucite decât acele de la Maraton şi 
Salamina, pentru că sunt câştigate de către români!” 

MIHAIL KOGĂLNICEANU 

ISTORIA - CEA DINTÂI CARTE A UNEI NAŢIUNI 

ISTORIA, ÎNVĂȚĂTOAREA VIEŢII 

Omenirea a cunoscut în decursul timpului, în sute, 
mii şi chiar milioane de ani, necontenite schimbări prin 
care a parcurs, evoluând, distanţele de la trecut la prezent. 
Popoarele lumii au trăit însă întâmplări din cele mai 
felurite, adesea tragice: războaie nimicitoare, păci 
umilitoare, asupriri străine, jafuri şi crime, dar şi eroice 
lupte pentru dreptate şi libertate. De toate acestea se 
ocupă disciplina pe care o numim „istorie”, ea studiind 
ceea ce înseamnă de fapt chiar viaţa oamenilor, felul lor de 
a fi, de a gândi şi a se organiza, obiceiurile şi tradiţiile pe 
care le au. 

Prin faptele ce le săvârşesc, cei care făuresc istoria 
sunt oamenii. La rândul lor, aceştia învaţă din istorie cum 
trebuie să trăiască, ceea ce e bine să urmeze şi ceea ce să 
îndepărteze ca rău şi dăunător vieţii. Istoria este, aşadar, 
plină de învăţăminte, constituie „cea dintâi carte a unei 
naţiuni” - cum o socotea marele patriot de la 1848, Nicolae 
Bălcescu - şi, în acelaşi timp, este învăţătoarea vieţii! 


MARILE ADEVĂRURI DIN ȚARA DE LA DUNĂRE ŞI 
CARPAŢI 

La fel este şi istoria patriei noastre. Mai întâi, ea 
reprezintă prima carte pe care trebuie să o cunoaştem 
pentru a afla viaţa înaintaşilor noştri aşa cum a fost, cu 
durerile şi bucuriile ei. Numai istoria românilor, a 
întâmplărilor de pe pământul în care ne-am născut şi 
trăim, pe vatra statornică a strămoşilor ne poate învăţa tot 
rostul vieţii noastre. Această istorie este pentru noi, 
românii, tulburătoare şi impresionantă. În acest spaţiu 
geografic de basm s-a făurit un popor a cărui istorie este 
plină de fapte eroice. Pictori şi scriitori au ilustrat şi 
evocat cu talent momente importante trăite de strămoşi. 

Istoria ţării de la Dunăre şi Carpaţi are câteva 
trăsături proprii. Mai întâi, faptul că suntem aici 
dintotdeauna. Noi, românii, suntem urmaşii dacilor lui 
Decebal şi ai romanilor lui Traian. De la ei am moştenit 
virtuţi alese şi, în primul rând, setea de libertate. Românii 
au continuat tradiţiile strămoşeşti. Basarabii şi Mugatinii, 
voievozii românilor, au condus oşti neînfricate pentru 
apărarea dreptului sfânt la viaţă liberă. 

Istoria românilor ne mai învaţă că poporul nostru n-a 
râvnit niciodată la bunurile altora, ci doar şi-a apărat cu 
străşnicie „sărăcia şi nevoile şi neamul”. Ţara noastră, 
aşezată, cum se exprima cronicarul Grigore Ureche, „în 
calea răutăţilor”, a fost în acelaşi timp un zid de apărare a 
țărilor din apusul Europei în faţa invaziilor migratorilor. 
Întreaga natură s-a înfrățit cu românii la ceas de cumpănă 
şi de istorie pentru a-i ajuta să învingă. Românii au avut 
parte de conducători minunaţi, care au ridicat sabia cu 
voinţă şi înţelepciune în lupta pentru libertatea neamului 
românesc. Şi nu puţin i-a ajutat pe români să triumfe 
credinţa în dreptatea cauzei în numele căreia luptau. În 
aceasta îşi găseşte înţeles şi imnul ce glăsuieşte un alt 
mare adevăr: 

I 

Eroi au fost, eroi sunt încă şi-or fi în neamul 
românesc. 


ÎN TRECUTUL ÎNDEPĂRTAT, PE ACESTE 
MELEAGURI 

EPOCA STRĂVECHE 

Pământul pe care locuim noi - România de azi, 
situată aproximativ în centrul continentului Europa - a 
oferit condiţii de trai din vremurile cele mai îndepărtate. 
Cum arătau însă acei oameni pe care îi numim „primitivi”? 
Ei erau lipsiţi de toate bunurile pe care tot oamenii le vor 
adăuga în decursul timpului. Numai păsările cunoşteau 
tainele văzduhului, iar peştii pe cele ale adâncurilor mării; 
roata încă nu se inventase, iar uriaşele distanţe erau 
parcurse cu piciorul. Grupurile umane trebuiau să lupte 
din greu pentru a supravieţui, să-şi procure cele necesare 
traiului şi să se apere de animalele sălbatice. 

CE NE SPUNE PĂMÂNTUL? 

Minunaţii oameni de ştiinţă numiţi arheologi au 
descoperit în pământ urme de viaţă ale acelor oameni 
primitivi: unelte, arme, podoabe. Vestigiile ne arată felul 
cum trăiau, cu ce se ocupau şi adesea chiar ce credinţe 
aveau. S-a putut dovedi că viaţa la Dunăre şi Carpaţi este 
străveche, dar mai cu seamă că de atunci ea a curs 
neîntrerupt, venind spre vremurile noastre. Până nu de 
mult, cele mai vechi urme descoperite erau cele de pe 
Valea Dârjovului (jud. Olt) - pietre de râu cioplite la unul 
dintre capete, şi care aparținuseră primilor oameni ce au 
trăit cu 1.000.000 de ani î.Hr. Se pare însă că viaţa este 
mult mai veche la noi, concluzie trasă în urma unor noi 
descoperiri. 

EPOCA PIETREI 

La începutul existenţei lor, oamenii trăiau o viaţă 
grea şi nesigură. Adunați în cete mai mici sau mai mari, 
umblau din loc în loc pentru a găsi în natură de mâncare: 
fructe din arbori, rădăcinile unor plante, peşti din apele 
râurilor, mici animale, îmbrăcămintea lor era sumară 
deoarece clima era caldă. Dormeau sub cerul liber, pe 
terasele râurilor sau adesea în scorburile copacilor. 
Treptat, răcindu-se clima, au găsit adăpost în peşteri. Dar 
cel mai mare rol în îmbunătăţirea condiţiilor de viaţă l-au 


avut uneltele. Primele unelte au fost din piatră cioplită. De 
aceea, această epocă se numeşte Paleolitic, fiind datată pe 
teritoriul ţării noastre între 600.000 - 5.500 î.Hr. Uneltele 
s-au perfecţionat mereu. Acestora li s-au adăugat cele din 
lemn şi os; erau folosite şi oale din lut, lucrate cu mâna. 
Din aceste vremuri s-au descoperit urme de locuire la 
Ripiceni, Cioclovina, Bucureşti şi în alte localităţi. 

Bărbaţii organizau vânătoarea de mamuţi, animale 
foarte mari. Vânătoarea era plină de primejdii. Omul era 
superior animalelor nu prin forţa fizică, ci prin gândire şi 
inventivitate. Urmau calea mamuţilor şi, când unul dintre 
ei se răzleţea de turmă, îl speriau cu strigăte şi îl goneau 
spre o groapă anume săpată şi acoperită cu crengi 
înfrunzite. Mamutul cădea în capcană şi era ucis cu lovituri 
de bâte şi bolovani. Carnea era consumată la început 
crudă. 

DESCOPERIREA ŞI PRODUCEREA FOCULUI 

Focul a jucat un rol covârşitor în viaţa omului 
primitiv. El a fost obţinut pe cale naturală: fulgerele 
aprindeau pădurile sau copacii răzleţi. Mai întâi, a învăţat 
să-l păstreze, apoi a izbutit să-l producă, fie prin frecarea a 
doua lemne uscate, fie prin scăpărarea a doua pietre. Focul 
a oferit două daruri: lumina şi căldura. Apoi, omul se putea 
apăra mai uşor de animalele sălbatice, care se speriau de 
foc. Cu vremea, îl va putea folosi şi la prepararea hranei. 
Oasele de animale serveau la confecţionarea undiţelor 
(harpoanelor) pentru prins peşte. 

ALTE PROGRESE 

Colectivităţile umane se înmulţesc şi se organizează 
mai bine. Uneltele sunt acum din piatră şlefuită. De aceea, 
această epocă se numeşte Neolitic. Pe teritoriul ţării 
noastre se întinde între 5.500 - 1.800 î.Hr. Uneltele sunt 
acum mai ascuţite şi mai bune. Pieile şi blănurile de 
animale sunt folosite pentru veşminte. Se inventează arcul 
şi săgeata. Au dispărut animalele gigantice şi în peisajul 
codrului şi-au făcut apariţia animale mai mici: câinele, 
porcul, boul, calul etc. Cu ajutorul săgeţii, vânatul este mai 
uşor. Oamenii izbutesc să domesticească unele animale. 


Devin mai statornici. Se leagă de un anumit pământ, pe 
care încep să-l cultive, fac agricultură, îşi construiesc 
locuinţe, folosind piatra şi lemnul pentru ridicarea lor. 
Urme de aşezări din aceste timpuri s-au descoperit la 
Bucureşti, Cucuteni, Ariuşd, Hamangia, Caşolţ, Boian, 
Vădastra şi în alte multe localităţi. 

PRIMELE REPREZENTĂRI ARTISTICE 

Cu timpul, oamenii acelor vremi au început să-şi 
exprime credinţele prin imagini ce vădesc un autentic simţ 
artistic. Crezând în magie, ei reprezentau cât mai real 
imaginea animalelor rănite, sperând să influenţeze astfel 
favorabil desfăşurarea ulterioară a vânătorii. Acestea pot fi 
considerate primele manifestări de artă. Ele au fost 
descoperite pe pereţii peşterilor (arta rupestră). 

Pe teritoriul României s-au găsit puţine urme de 
asemenea artă, cum ar fi picturile pe stâncă de la Lăpuş 
(jud. Sălaj). Probabil vremea a măcinat şi a şters aceste 
urme. Simţul artistic se dezvăluie şi în împodobirea vaselor 
din lut cu diferite motive. Se realizează şi statuete. 
Mărturie a talentului sunt, de pildă, cele două statuete din 
lut ars, reprezentând un bărbat şi o femeie, descoperite la 
Hamangia, lângă Cernavodă. Datorită poziţiei sugestive în 
care este reprezentat bărbatul, arheologii l-au numit 
„Gânditorul”. 

EPOCA METALELOR 

Oamenii au făcut noi descoperiri. Cea mai importantă 
a fost confecţionarea uneltelor din metale. Nu le-au părăsit 
nici pe cele din piatră, lemn şi os. Dar metalul era mai dur 
şi mai rezistent. Primul metal folosit a fost arama. Mai bun 
decât aceasta s-a dovedit bronzul. 

Aflarea şi folosirea minereurilor de fier au însemnat o 
adevărată revoluţie. In locul brăzdarului de plug din piatră 
sau lemn, care se distrugea uşor, au pus brăzdar de fier. 
Cu ajutorul roții, olarul produce mai multe vase din lut şi 
de calitate mai bună. 

Din această epocă, ce se cuprinde pe teritoriul 
României între 1.800 î.Hr. - 106 d.Hr, s-au făcut multe 
descoperiri arheologice, cele mai cunoscute fiind la 


Monteoru, Gârla Mare, Pecica, Poiana, Ferigele, Oradea, 
Lechinţa de Mureş şi altele. Ceramica este bogat 
ornamentată, iar ceaşca dacică - cea mai caracteristică 
prezenţă. 

SFÂRȘITUL EPOCII GENTILICE 

Prefacerile se înmulţesc. Oamenii devin tot mai 
statornici şi mai pricepuţi în munca lor. Se organizează în 
colectivităţi mari, numite tribun. Uneltele s-au 
perfecționat, produsele sunt tot mai multe şi sunt 
schimbate între triburi. Încep însă şi războaiele între 
comunitățile tribale. Unele triburi înving, altele sunt 
învinse şi supuse. Dispare vechea egalitate ce domnise în 
vremurile trecute. Unii devin mai bogaţi decât alţii. Epoca 
gentilică ia sfârşit, oamenii trăitori atunci pe pământul de 
la Dunăre şi Carpaţi intrând într-o altă treaptă a istoriei. 

DACII - STRĂMOŞII NOŞTRI CEI DINTÂI 

CINE ERAU DACII? 

Primul care ne dă ştiri despre daci este istoricul grec 
Herodot, supranumit „părintele istoriei”. Acesta arată că 
dacii făceau parte din marele neam al tracilor, care era 
împărţit în numeroase triburi aşezate în întreaga Peninsulă 
Balcanică. Cei de la nordul Dunării se numeau geto-daci. 
Herodot îi pomeneşte, vorbind în cartea sa despre marea 
expediţie din anul 514 î.Hr. a regelui perşilor, Darius I, 
împotriva sciţilor aflaţi în nordul Mării Negre. Cu acest 
prilej, geții din Dobrogea nu s-au supus fără luptă, motiv 
pentru care Herodot îi socoteşte „cei mai viteji şi mai 
drepţi dintre traci”. Deşi sunt întâlniți în documente sub 
denumirea de geto-daci, ei sunt în realitate acelaşi popor şi 
vorbesc aceeaşi limbă. Mai târziu, apar sub denumirea de 
daci. 

VIAŢA DE TOATE ZILELE A DACILOR 


Dacii erau oameni harnici, pricepuţi şi, din firea lor, 
paşnici. Ei se ocupau cu agricultura, creşterea vitelor, 
pomicultura şi grădinăritul, precum şi cu cultivarea viței- 
de-vie. Erau buni  meşteşugari. Femeile practicau 
meşteşugurile casnice, torsul, țesutul şi chiar olăria. 


Bărbaţii prelucrau metalele, făureau unelte şi arme din 
fier. Apicultura luase o aşa de mare răspândire, încât se 
spunea că, din pricina numărului mare de albine, nu se 
putea trece Dunărea. 

Cetățile dacilor erau înconjurate de ziduri din piatră, 
groase de trei metri. Locuinţele oamenilor simpli erau 
construite din lemn şi împletitură de nuiele, lipită cu lut. 
Portul lor era asemănător cu cel al ţăranilor români de la 
munte, care sunt moştenitorii direcţi ai dacilor: bărbaţii 
purtau plete şi barbă, cămăşi lungi şi iţari, iar pe timp de 
iarnă, cojoace şi glugi. 

Numai nobilii, numiţi „tarabostes”, purtau căciuli; 
femeile îşi strângeau părul în coc, de care legau marama; 
purtau fustă şi cămaşă cu mâneci. Aşa îi vedem 
reprezentaţi pe Columna lui Traian. 

CREDINȚE ŞI OBICEIURI 

Dacii credeau în mai mulţi zei, dar socoteau ca zeu 
suprem pe Zamolxis, întruchipare subpământeană a 
vegetației şi a fertilităţii. Gebeleizis era zeul cerului senin 
şi al luminii, iar Bendis, zeiţa lunii şi a pădurilor. 
Obiceiurile erau legate de credinţă. Dacii credeau în forţa 
pe care le-o dă pământul pe care s-au născut şi îl apărau 
până la jertfa de sine, pentru că, atâta timp cât pământul 
era liber, şi ei erau astfel şi, deci, „nemuritori”. În luptă se 
dovedeau neînfricaţi. Când plecau la luptă, sorbeau apă 
din Dunăre - considerată de ei un râu sfânt, ca şi de aici să 
prindă putere pentru a învinge. Trăgeau cu săgețile în nori 
pentru a alunga duhurile rele şi a elibera pe Gebeleizis. 
Morţii erau arşi, iar cenuşa, fie îngropată în pământ, fie în 
vase numite urne, care apoi se îngropau împreună cu 
obiecte ce aparținuseră dispărutului. 

O CULTURĂ ÎNAINTATĂ 

Limba vorbită de daci era izvorâtă parcă din tăria 
munţilor şi a pământului. Numele  bărbăteşti le 
transmiteau cu sfinţenie urmaşilor. Şi femeile aveau nume 
frumoase. 

Dacii au cunoscut scrisul. La început foloseau 
alfabetul elen, apoi au trecut la cel latin. Aveau unele 


cunoştinţe ştiinţifice din domeniul botanicii, al medicinei şi 
al astronomiei. Cât priveşte arta, ea se manifesta în 
diverse feluri: meşteşugarii împodobeau obiectele pe care 
le foloseau zilnic în gospodărie; vasele de lut, lucrate cu 
mâna sau la roată, erau pictate cu gust; construcţiile 
dacilor purtau semnul frumosului şi chiar aşezarea lor în 
mijlocul naturii dovedea simţ artistic. 

DROMIHETE ŞI LISIMAH 

Triburile geto-dace aflate în Câmpia Dunării se unesc 
într-o puternică uniune de triburi pentru a putea apăra 
pământul străbun de năvala cuceritorilor. Ei aleg drept 
conducător pe viteazul Dromihete. 

Izvoarele istorice vechi ne spun că, învins şi capturat 
cu familia şi întreaga sa armată, Lisimah a fost condus în 
cetatea Helis, aflată în câmpia munteană. Aici, Dromihete 
îl pofteşte la un ospăț. Masa regelui este aşezată pe 
covorul luat de geţi ca pradă de război. Lisimah este servit 
cu mâncăruri alese în vasele de argint ce-i aparținuseră. 

Alături, aşezaţi pe paie, la mese obişnuite, geții 
mâncau bucate simple, din vase de lemn. In timpul 
ospăţului, umplând o cupă, Dromihete se adresează lui 
Lisimah, pe care îl numeşte „tată”, întrebându-l a cui masă 
i se pare mai bogată. „A macedonenilor, fireşte”, a răspuns 
Lisimah. „Dacă este aşa, îi spuse Dromihete, de ce ţi-ai 
lăsat toate ale tale, atât de strălucite, ca să vii în sărăcia 
noastră?” înțelegând învăţătura ce i s-a dat, Lisimah şi-a 
recunoscut vina de a fi încercat să aducă sub stăpânirea sa 
un popor viteaz şi înţelept şi a făcut pace Dac înarmat 
pentru totdeauna cu Dromihete, care i-a devenit prieten şi 
aliat. 

MARELE REGE BUREBISTA 

Cel care izbuteşte să unească, sub conducerea sa, 
toate triburile daco-getice dinăuntrul şi din afara arcului 
Carpaţilor şi să întemeieze un stat puternic şi independent 
a fost Burebista. Se pare însă că nu toate căpeteniile geto- 
dace s-au supus de bunăvoie şi, atunci, Burebista le-a 
cucerit. 

Pe la anul 82 î.Hr., el se urcă pe tron. Centrul statului 


său era în munţii Orăştiei, unde zideşte cetăţi de apărare. 
Armata pe care o formează se ridica la 200.000 luptători. 
Cu ea izbuteşte să înfrângă rezistenţa populațiilor vecine şi 
se face temut chiar pentru romani. În războiul dintre Cezar 
şi Pompei, Burebista îl susţine pe acesta din urmă. Biruitor, 
Cezar se pregătea să-l înfrunte pe regele dac, dar, în anul 
44 î.Hr., e asasinat şi, în acelaşi an, moare şi Burebista. 

Despre acest mare rege, istoricul antic, Strabo, scrie: 
„Ajungând în fruntea neamului său, care era istovit de 
războaie dese, Burebista, bărbat get, l-a înălţat atât de 
mult prin exerciţii, cumpătare şi ascultare faţă de porunci, 
încât, în câţiva ani, a făurit un stat puternic şi a supus 
geților cea mai mare parte din populaţiile vecine. Ba încă a 
ajuns să fie temut şi de romani”. 

DECEBAL 

După moartea lui Burebista, statul pe care îl 
întemeiase se mai menţine doar în Transilvania. Aici 
domnesc, pe rând, câţiva regi, ce se străduiesc să menţină 
unitatea statului. Cel care izbuteşte să refacă unitatea este 
Decebal. El îşi începe domnia în anul 87 d.Hr. Conştient de 
primejdia romană la Dunăre, Decebal continuă să 
întărească toate cetăţile din munţii Orăştiei, cărora le 
adaugă altele noi. Capitala sa era la Sarmizegetusa. El 
întăreşte armata şi îndeamnă pe meşteşugari să făurească 
arme. Stindardul de luptă al dacilor era capul de lup, 
purtat în vârful unei sulițe şi având o limbă şuierătoare 
menită să scoată un sunet ameninţător, care să-i 
înspăimânte pe duşmani: 

„Decebal, scrie Cassius Dio, era priceput în ale 
războiului şi iscusit la faptă, ştiind când să năvălească şi 
când să se retragă la timp, meşter a întinde curse, viteaz în 
luptă, ştiind a se folosi cu dibăcie de o victorie şi a scăpa 
cu bine dintr-o înfrângere”. 

RĂZBOAIELE DINTRE DACI ŞI ROMANI 

ÎMPĂRATUL TRAIAN ŞI PLANUL CUCERIRII DACIEI 

Unul dintre cei mai de seamă împărați romani, prin 
calităţile pe care le avea şi ca excelent comandant militar, 
a fost Traian. El începe să domnească la anul 98 d.Hr. 


Întrucât înaintaşul său, Domițian, mai purtase lupte cu 
dacii şi nu izbutise să-i înfrângă, el făureşte planul 
cuceririi Daciei. Prin aceasta, urmărea să mărească 
hotarele imperiului, să ocupe poziţia strategică a Daciei, să 
exploateze bogăţiile acestei ţări, transformându-i pe daci 
din oameni liberi în sclavi. 

DESFĂŞURAREA RĂZBOAIELOR 

Între daci şi romani s-au purtat două mari războaie: 
primul în anii 101 - 102 d.Hr, al doilea în anii 105 - 106 
d.Hr. Ciocniri mărunte au fost multe. 

RĂZBOIUL DIN 101 - 102 d.Hr. 

Decebal pregătise ţara de apărare. Dusese la 
adăpost, în munţi, femeile, copiii şi bătrânii. Tot timpul 
hărţuia armatele duşmăne ce înaintau, pentru a le 
împuţina numărul. Le întindea tot felul de capcane. Dacii 
luptau cu eroism, dar romanii erau superiori ca număr şi 
tehnică de luptă. Aveau maşini de război: berbeci, 
catapulte. 

În bătălia de la Tapae, dacii sunt înfrânți şi romanii 
ocupă Ţara Hațegului. Iarna îl obligă însă pe Traian să 
oprească înaintarea. Decebal, care nu se temea de 
asprimea timpului, împreună cu triburi aliate, trece 
Dunărea îngheţată şi atacă armatele romane staționate în 
Dobrogea. Lupta se dă la Adamclisi. Soldaţii romani au 
pierderi grele, dar se apără cu îndârjire şi, în cele din 
urmă, atacul este respins. Pentru a comemora această 
bătălie, greu câştigată, Traian va construi chiar pe locul 
unde s-a desfăşurat bătălia, un monument funerar şi un 
oraş. 

În primăvară, romanii reiau înaintarea, amenințând 
capitala statului dac. Decebal cere şi obţine pacea. 
Romanii se înstăpânesc pe ţinuturile cucerite. 

Dar viteazul rege dac nu se împăca la gândul 
înfrângerii. El se pregăteşte din nou de luptă, aşa cum de 
fapt a făcut şi Traian. 

RĂZBOIUL DIN 105 - 106 d.Hr. 

În anul 105 d.Hr, împăratul Traian înaintează cu 
armatele sale pe mai multe direcţii, spre Sarmizegetusa. 


Principala armată a trecut Dunărea pe podul de la Drobeta 
(Turnu Severin), construit în anii de pace, după planurile 
renumitului arhitect Apollodor din Damasc. 

Eroismul dacilor şi al lui Decebal este sublim, dar 
oştile romane care ajung la Sarmizegetusa sunt 
covârşitoare. Eroica rezistenţă este înfrântă. Decebal şi o 
parte dintre căpeteniile dace fug în munţi pentru a pregăti 
o nouă apărare. Este însă urmărit de către soldaţii romani. 
Dându-şi seama că va fi capturat, Decebal îşi curmă viaţa, 
pentru a nu cădea viu în mâinile romanilor. Frumoasa ţară 
a Daciei devenea de acum leagănul unui nou popor, care 
avea să fie cunoscut în istorie pentru statornicia sa pe 
aceste meleaguri. 

TRIUMFUL LUI TRAIAN ȘI DECEBAL 

Traian s-a bucurat atât de mult de biruinţă, încât a 
poruncit ca la Roma să se înalțe o Columnă, în amintirea 
luptelor, care să simbolizeze triumful său asupra lui 
Decebal. Ea este şi actul de naştere a poporului român. 
123 de zile au ţinut sărbătorile închinate biruinţei. Şi 
totuşi, se poate spune că aceste războaie nu au cunoscut 
înfrânți. Prin vitejia de care au dat dovadă, atât dacii, cât 
şi Decebal, au binemeritat slava istoriei. Prin urmările 
acestei încleştări, triumful va aparţine deopotrivă lui 
Traian şi lui Decebal. Aceasta pentru că, din poporul dac - 
condus de viteazul Decebal - şi popoarele imperiului - 
conduse de ilustrul Traian - se va naşte vrednicul popor 
român. 

Acest fapt este cântat în versuri entuziaste de loan 
Neniţescu în poezia celebră „Pui de lei”: 

E vița noastră făurită 

De doi bărbaţi cu braţe tari 

Și cu voinţa oţelită. 

Cu minţi deştepte, inimi mari. 

Și unu-i Decebal cel harnic. 

Iar celălalt Traian cel drept. 

Ei pentru vatra lor amarnic 

Au dat cu-atăția duşmani piept... 


DACIA ROMANĂ 

CUM A FOST ORGANIZATĂ DACIA ROMANĂ 

În anul 106 d.Hr, Dacia a fost transformată în 
provincie romană. Dar nu tot teritoriul Daciei lui Decebal, 
ci numai cea mai mare parte din Transilvania, Banat şi 
Oltenia, sudul Moldovei şi câmpia munteană. Dobrogea se 
afla mai dinainte în sistemul de dominație al romanilor. În 
schimb, Maramureşul, Crişana şi nordul Moldovei n-au fost 
ocupate de romani, ci au continuat să fie locuite de dacii 
liberi. 

Dacia romană a fost organizată ca provincie 
imperială, adică subordonată direct împăratului, care o 
conducea printr-un guvernator. Capitala Daciei romane a 
fost stabilită într-o nouă aşezare, construită din porunca 
lui Traian, numită Ulpia Traiana Sarmizegetusa, situată nu 
departe de vechea capitală. Dacia a fost ocupată cu trupe, 
dată fiind poziţia ei ce trebuia apărată de lumea din afara 
imperiului. 

DACO-ROMANII 

Important este a şti care a fost situaţia dacilor în 
noua provincie romană şi, în general, a oamenilor care au 
populat-o. Deşi unele teorii au afirmat că toţi dacii au 
pierit în lupte, mărturiile documentare dovedesc că dacii 
care au supravieţuit războaielor s-au întors la vetrele lor. 
Ei au fost nevoiţi să se 


supună cuceritorilor. Pentru a putea ţine în ascultare 
pe daci, romanii au adus în Dacia, pe lângă armată, 
funcţionari, judecători şi colonişti (din toate părţile 
vastului imperiu), cărora li se dădeau pământuri să le 
lucreze şi posibilitatea de a se îndeletnici cu meşteşugurile 
şi comerţul. Aceste măsuri au avut urmări importante, care 
scot în evidenţă adevărul că stăpânirea romană în Dacia a 
adus atât binefaceri, cât şi dureri: 

a) Romanii au venit în Dacia cu scopul de a exploata 
bogăţiile acestui pământ; 

b) Romanii au fost însă purtătorii unei civilizaţii 
înaintate şi au contribuit la înflorirea economică a Daciei. 


O mare dezvoltare au cunoscut producţia agricolă şi 
meşteşugărească, negoţul; oraşele din Dacia au primit o 
altă înfăţişare prin clădiri noi, asemănătoare celor 
romane: amfiteatre, monumente, băi publice; s-au 
construit drumuri noi, pietruite sau pavate, menite să lege 
provincia Dacia cu restul imperiului, poduri şi apeducte; 

c) Se încheagă tot mai mult pătura stăpânitoare, 
formată din funcţionari, ofiţeri superiori, colonişti bogaţi 
ori chiar o parte a nobilimii dace, care s-a supus 
cuceritorilor şi a fost acceptată de aceştia. Totodată, 
marea masă a populaţiei, în special dacii, îşi pierde 
libertatea, fiind transformată în sclavi puşi să muncească 
în folosul cuceritorilor; 

d) Cea mai însemnată urmare a fost la nivelul păturii 
de jos a dacilor şi a coloniştilor, care s-au însoţit pentru a 
lucra pământurile, a practica diverse meşteşuguri sau a 
participa la lucrările de construcții. Prin această 
convieţuire s-a format populaţia daco-romană, ce devine 
principala producătoare de bunuri, pe care se sprijină 
societatea din Dacia romană. 

CREŞTINISMUL ÎN DACIA 

Printre coloniştii romani veniţi în Dacia s-au aflat şi 
unii care erau adepţii noii credinţe. Mărturii arheologice 
vin să confirme existenţa lor şi continuitatea acestei 
credinţe, în timpul migraţiilor, îndreptăţind afirmaţia că 
poporul român s-a născut creştin. Printre aceste dovezi se 
află şi o inscripţie, o parte dintr-un candelabru din sec. IV 
e.n., în limba latină, descoperită în biserica de la Biertan 
(jud. Sibiu), în care se poate citi: „Ego Zenovius votum 
posui” (Eu, Zenovius, am pus acest dar), având o 
monogramă a numelui lui lisus, tipică pentru acel secol. 

RETRAGEREA AURELIANĂ 

Sclavii şi săracii din Dacia, nemulţumiţi de situaţia 
lor grea, se răsculau adesea şi chemau în ajutor şi pe dacii 
liberi. La graniţe apărură popoarele migratoare, care 
urmăreau să stăpânească teritoriile bogate ale Imperiului 
roman. împăratul Aurelian n-a mai putut menţine 
stăpânirea asupra Daciei. De aceea, în anii 271 - 275, a 


ordonat retragerea din Dacia. S-au retras însă la sud de 
Dunăre doar stăpânitorii, armata şi administraţia. Daco- 
romanii de rând au devenit oameni liberi. Ei au continuat 
să vieţuiască pe aceste meleaguri. 

„VIN ȘI HUNII, VIN ŞI GOȚII... 

POPOARELE MIGRATOARE 

Cine erau şi de unde veneau? în urma retragerii 
romane, populaţia daco-romană a fost supusă unor noi 
încercări. Pământul dintre Dunăre şi Carpaţi a fost călcat 
de pasul cotropitor al unor popoare care, ca şi perşii 
odinioară, veneau să ceară pământ şi apă. Ele căutau cu 
lăcomie bogăţiile Imperiului roman, aflat acum în mare 
slăbiciune. Romanii au numit aceste seminţii „barbare”, 
adică străine de imperiu şi vorbind limbi diferite de cea 
latină. Având în vedere că ei se aflau în continuă mişcare 
(migraţie), este potrivit a li se spune „popoare 
migratoare”. 

De unde veneau ele? Unele plecaseră dinspre 
ţinuturile de la miazănoapte, de la Marea Baltică şi Marea 
Nordului, altele, soseau în cete mari dinspre răsărit, din 
stepele întinse ale Asiei. Porniseră după pradă. Nu le 
lipseau armele de luptă: spada, sulița, arcul. Pe unde 
treceau pârjoleau totul. Pe cai iuți mânau căpeteniile şi 
luptătorii. Căruţele purtau femeile, bătrânii şi copiii, ca şi 
tot avutul lor. Zile şi nopţi mergeau pentru a căuta locuri 
mai prielnice vieţii şi mai bogate. Rămâneau mai mult în 
locurile unde găseau iarbă bună pentru turmele lor. Aici îşi 
făceau corturi - care se înălţau lesne şi se desfăceau uşor 
când erau dornici de plecare. Nu erau legaţi de pământ, ci 
urmăreau doar prada. Cât priveşte meşteşugurile, ele nu 
erau practicate decât în măsura în care le erau strict 
necesare: şei pentru cai, potcoave. Restul luau de la 
oamenii harnici şi statornici ai acestor pământuri. 

GOȚII, HUNII, GEPIZII, AVARII ŞI SLAVII 

Documentele ne vorbesc limpede despre popoarele 
migratoare care au călcat pământurile străbunilor noştri. 
O evocare sugestivă ne oferă şi marele nostru poet Mihai 
Eminescu, în versurile din poezia „Doina”, care glăsuiesc: 


Vin şi hunii, vin şi goții. 

Vin potop, potop cu toții... 

Într-adevăr, au venit potop. Primii au fost goții ce 
făceau parte din triburile germanice. Goţii erau cruzi. Au 
jefuit şi au distrus oraşele, printre care şi portul întemeiat 
de greci la ţărmul Mării Negre, numit Histria. Au trăit de 
pe urma muncii pământenilor, nu un an, doi, ci peste o sută 
de ani. 

În secolul al IV-lea a migrat spre pământurile noastre 
un alt neam got - vizigoții, de la care ne-a rămas un tezaur 
vestit - Cloşca cu puii de aur - numit şi tezaurul de la 
Pietroasa, descoperit în judeţul Buzău. După amar de 
vreme părăsiră aceste ţinuturi. Dar nu de bunăvoie, ci 
împinşi de la spate de huni, în 375. 

Hunii veneau din Asia. Erau mongoli. Legea lor era 
puterea, jefuirea şi semănarea morţii. Conduşi de Attila, 
supranumit de creştini „biciul lui Dumnezeu”, ei încearcă 
să pună stăpânire pe Europa Apuseană. După moartea lui, 
marele imperiu pe care izbutise să-l înjghebe se destramă. 
Alte triburi de pradă îi iau locul. 

În câmpia Pannoniei, unde îşi avusese Attila capitala, 
s-au statornicit avarii, tot mongoli. 

În ţinuturile transilvane au pătruns, în aceeaşi vreme 
cu avarii, şi gepizii. Pe la anul 600, dinspre miazănoapte, 
de unde veniseră goții, vin şi slavii. Aceştia erau mai 
paşnici şi statornici, dispuşi a cultiva pământul şi a 
practica diferite meşteşuguri: o parte dintre ei va putea 
convieţui cu pământenii, ceilalţi vor migra spre sud. 

DACO-ROMANII ȘI MIGRATORII 

Daco-romanii au suferit cumplit de pe urma 
cotropitorilor. E drept, mulţi luau calea codrului, 
înfrăţindu-se cu acesta. Nevoia îi aducea din nou la 
pământuri, pentru a le lucra. Ei dau produse popoarelor 
migratoare pentru a fi lăsaţi în linişte. Dar, sentimentul 
libertăţii îi conduce de mai multe ori la luptă îndârjită, de 
apărare a drepturilor lor fireşti. Ei nu pot fi îngenuncheaţi. 
Lupta lor triumfa necontenit! 


FORMAREA POPORULUI ROMÂN ŞI A LIMBII 
ROMÂNE 

CUM, UNDE ŞI CÂND S-A FORMAT POPORUL 
ROMÂN? 

Formarea poporului român şi a limbii române 
constituie o însemnată pagină din istoria românilor. Ea ne 
arată cine suntem, cum a început drumul de la străbuni 
spre noi. 

Unii istorici străini au căutat să schimbe adevărul 
care nouă ne este atât de scump, pentru a-şi atinge 
propriile scopuri. Dacii ar fi fost exterminați în războaiele 
cu romanii - spuneau unii - şi românii s-au format ca popor 
doar din romani. Alţii socoteau, la fel de greşit că, la 
retragerea aureliană, întreaga suflare a părăsit Dacia, care 
ar fi rămas astfel pustie. 

Noi ştim prea bine că acestea sunt simple închipuiri. 
Poporul român a luat fiinţă în felul următor: la temelia lui 
au stat dacii, care au rămas stâncă neclintită aici. Ei s-au 
înfrățit cu coloniştii romani, care i-au romanizat. Treptat, 
rănile războaielor s-au vindecat, ura s-a potolit, a triumfat 
cel mai înălţător sentiment omenesc, iubirea. Bărbaţii 
romani s-au căsătorit cu femei dace şi au avut urmaşi 
demni, care n-au mai fost numai daci sau numai romani. La 
capătul acestei convieţuiri de 165 de ani, care a continuat 
şi după retragerea aureliană, s-a născut mândrul popor 
român de origine latină. 

Nu putem da crezare nici celor care spuneau că 
românii s-au format undeva la sud de Dunăre, unde s-ar fi 
retras întreaga populaţie din Dacia şi, s-ar fi întors mai 
târziu, ca popor român. Documentele ne arată că au fost 
aici dintotdeauna, din străvechime şi, tot aici, în vatra 
străbună cuprinsă între Dunăre, Carpaţi şi Mare, se află şi 
leagănul de zămislire a noului popor. La sfârşitul secolului 
al VI-lea şi începutul secolului al VII-lea, la venirea slavilor, 
românii se formaseră ca popor. 

DULCEA LIMBĂ ROMÂNEASCĂ 

Limba pe care o vorbim s-a format odată cu poporul. 
Vechea limbă a dacilor nu s-a pierdut cu totul. Cuvinte de 


origine dacă din limba română stau şi azi drept mărturie a 
acestui adevăr: fluviul Dunărea (Donaris), râul Mureş 
(Maris), oraşele Turnu Severin (Drobeta), Cluj (Napoca), 
atâtea alte nume de ape şi locuri. Şi azi se mai numesc unii 
Decebal, întru neuitarea marelui rege dac. Alte cuvinte 
dace în limba română: vatră, cătun, copac, a răbda, balaur 
melc, strună, barză, mistreţ, viezure, brazdă, mânz, 
brânză, strugure, mazăre, baci, buză, ceafă, prunc, Copil, 
brad. Dacii înşişi au înţeles că limba latină reprezenta o 
civilizaţie superioară. De aceea, au îmbrăţişat această 
limbă. Acesta este motivul pentru care cele mai multe 
cuvinte din limba română sunt de origine latină: Traian, 
Ovidiu, Horaţiu, Cezar Virgiliu, frate, soră, părinte, om, 
patrie, țară, mare, pământ, a ara, a semăna, pâine, pom, 
bun, frumos, grâu, iarbă, vacă, oaie, nuc, cer a cânta, 
cetate, bărbat, fiu, nepot, cămp, albină, viță, biserică, 
duminică, Dumnezeu etc. Limba română are un caracter 
romanic. 

În decursul timpului, daco-romanii şi apoi românii au 
asimilat şi elemente ale migratorilor. De la aceştia au luat 
cuvinte, fără ca limba să-şi piardă caracterul ei romanic. 
De la slavi au luat, de pildă, mai multe cuvinte: Dan, Vlad, 
Pârvu, Bogdan, drag, voinic, blajin, Ialomița, Dâmboviţa, 
Bistriţa, vecernie, utrenie, plug etc. 

Limba română s-a dezvoltat şi s-a înfrumusețat 
permanent. La început, a fost rostită de popor, cu 
simplitatea sa, poeţii anonimi fixând-o în minunate forme 
artistice. Mai apoi, au venit oamenii de cultură şi de talent 
ca să o cizeleze şi să o facă dulce ca fagurele de miere. 
Printre aceştia locul de frunte îl ocupă Luceafărul poeziei 
româneşti: Mihai Eminescu! 

Astfel, George Sion, în poezia sa „Limba 
românească”, era îndreptăţit să spună: 

Mult e dulce şi frumoasă Limba ce-o vorbim. 

Altă limbă-armonioasă la ea nu găsim. 

Saltă inima-n plăcere când o ascultăm. 

Și pe buze aduce miere când o cuvântăm... 

Întrucât limba română este atât de frumoasă, a nu o 


vorbi corect, a-i stâlci cuvintele şi a le schimba înţelesul 
reprezintă o greşeală de neiertat! 

A te exprima corect şi literar în limba străbunilor, 
atât în scris, cât şi prin viu grai, a-i păstra neştirbite 
alcătuirea şi înțelesurile, ca şi frumuseţile ei nebănuite, 
fără egal în lume, iată o datorie supremă a fiecărui român! 

POPORUL ROMÂN ESTE NEMURITOR 

Oricâţi migratori ne-au călcat ogorul şi oricât de grea 
a fost lupta de apărare şi rezistenţă, niciunul n-a izbutit să 
ne facă a ne pierde fiinţa şi neamul, nici să ne strămute în 
alte tărâmuri, nici să ne uităm graiul nostru minunat. Am 
fost legaţi prin rădăcini adânci de acest pământ şi nicio 
furtună nu ne-a putut clinti. Ca un cântec a răsunat în azur 
graiul cel mai sfânt românesc. Limba română a rămas 
nepieritoare, poporul român este nemuritor! 

O  SALBĂ DE  MÂNDRE  CNEZATE ŞI 
VOIEVODATE 

EVUL MEDIU PE PĂMÂNTUL ROMÂNESC 

Odată cu formarea poporului român şi a limbii sale, 
Epoca Antică lua sfârşit. Se anunțau zorii Evului Mediu, ai 
unei societăţi noi. Prefacerile care aveau loc îşi găseau 
izvorul în condiţiile istorice în care erau nevoiţi să trăiască 
românii sub necontenita ameninţare a migratorilor. Ca să 
poată trăi, ei trebuiau să lucreze pământurile. Pentru că 
pământul este o uriaşă sursă de hrană. Românii ştiau acest 
lucru de la străbunii lor daci şi daco-romani. Şi-au refăcut 
satele. Ca să reziste, mai multe sate s-au unit formând 
judeţe şi cnezate. Au ales în fruntea lor bărbaţi destoinici 
şi netemători, numiţi juzi sau cnezi, care se ocupau de 
viaţa întregii colectivităţi, judecau pricinile dintre oameni 
şi, fireşte, pentru a avea linişte să producă, plăteau dări în 
produse migratorilor. Adesea, multe căpetenii s-au ridicat 
în fruntea satelor să-i gonească pe cotropitori. Cnezii îşi 
luau pe lângă ei ajutoare. Aceştia ajung conducători 
militari, se ocupă cu războaiele, dar mai ales intră în 
stăpânirea pământurilor. Ei se numesc boieri, nobili (în 
Transilvania) sau, cu un cuvânt general, feudali. Ţăranii 
liberi muncesc şi produc. Pentru a-i putea ţine sub 


ascultare şi a le fixa obligaţii, feudalii îi leagă de pământ şi 
îi transformă din oameni liberi în şerbi sau iobagi (în 
Transilvania). Astfel, va apărea societatea medievală. 

ULTIMII MIGRATORI: BULGARII, UNGURII, TĂTARII 

Bulgarii erau mongoli. Au pornit din Asia, dar o 
vreme s-au aşezat pe valea fluviului Volga, de unde le vine 
şi numele. Trec prin Dobrogea la sud de Dunăre, unde sunt 
cuprinşi de slavi în masa lor şi, din amestecul bulgarilor cu 
slavii, se formează poporul slav al bulgarilor. 

Ungurii veneau tot din Asia. Ei au trecut prin nordul 
ţării noastre şi s-au aşezat, la 896, în pusta Pannoniei, 
unde au înfiinţat un stat feudal. Ei erau tot mongoli, dar 
dintr-o altă ramură decât bulgarii. 

În secolul al XI-lea, regii unguri au pătruns în 
Transilvania cu gândul de a o cotropi. Ei ţinteau şi spre 
românii de la sud şi răsărit de Carpaţi. Au mai trecut pe 
aici, tot cu gânduri rele, pecenegii, cumanii, tot mongoli şi 
ei. „Cum veniră se făcură toţi o apă şi-un pământ” spune în 
mod îndreptăţit Mihai Eminescu în „Scrisoarea 111”. 
Românii le-au stat împotrivă cu bărbăţie şi credinţă în 
libertate. 

Ultimii migratori au fost tătarii. Cruzi, ei au jefuit şi 
prădat, au ucis fără milă pe pământeni şi au trecut prin 
pârjol şi alte popoare. Marea urgie tătară produsă la 
mijlocul veacului al XIII-lea s-a terminat însă prin 
înfrângerea năvălitorilor. Mulţi tătari au pierit, alţii au vrut 
să se întoarcă în Asia. Au întemeiat însă, pe cursul inferior 
al Volgăi, Hoarda de aur, de unde vor continua încă multă 
vreme expedițiile de jaf. 

NEVOIA DE APĂRARE A ROMÂNILOR 

Cea mai dreaptă cauză a românilor a fost lupta 
împotriva celor ce râvneau la ţara aceasta. În acest scop, 
cnezatele se unesc la rândul lor în stătuleţe feudale numite 
voievodate şi conduse de voievozi. Lupta românilor devine 
astfel mai unită şi are mai mulţi sorţi de izbândă! 

PUTERNICUL  VOIEVODAT ROMÂNESC DIN 
INIMA TĂRII: TRANSILVANIA 

a 


LUPTA ROMÂNILOR PENTRU INDEPENDENŢĂ 

Frumos şi binecuvântat a fost, dintotdeauna, 
pământul românesc al Transilvaniei! Aici, prin secolul al 
IX-lea, sunt atestate voievodate puternice conduse de 
voievozi viteji. Mai târziu, în Ţara Crişurilor, este voievod 
Menumorut, care avea ca centru al puterii sale cetatea 
Biharea (Bihorul); în podişul Transilvaniei, în [ara 
Someşurilor, se află voievodatul condus de neînfricatul 
Gelu Românul, veghind din cetatea Dăbâca la libertatea 
alor săi; la Cuvin, pe râul Mureş, stăpânea vrednicul Glad, 
al cărui voievodat se întindea până la țărmurile Dunării. 

Pe cât de frumoasă şi de bogată, pe atât de râvnită 
era Transilvania! Pe la sfârşitul secolului al XI-lea, în 
vremea voievozilor amintiţi, regii maghiari s-au năpustit cu 
oştile lor să cucerească pământul Transilvaniei. Dar, nu le- 
a fost uşor. Menumorut a ridicat primul steagul luptei 
pentru libertate, ca unul dintre cei care erau la hotarele 
dinspre pusta Pannoniei, de unde veneau năvălitorii. 
Epopeea cea mai măreaţă a înscris-o oastea românilor 
conduşi de Gelu, care ani în şir a ţinut piept celor ce 
veneau cu gând de cotropire. A căzut ca un erou la datoria 
sfântă a apărării pământului străbun. 

MODUL CUM A FOST ORGANIZAT VOIEVODATUL 
TRANSILVANIEI 

Înfrângând rezistenţa eroică a voievozilor români, 
regii Ungariei s-au străduit să administreze acest ţinut în 
favoarea lor, pentru a-l putea stăpâni mai uşor. Cele trei 
voievodate au fost unite într-unul singur. În frunte era un 
voievod, numit din rândurile marii nobilimi, subordonat 
regelui Ungariei. Nobilii unguri au profitat îndeosebi de 
poziţia lor în cadrul voievodatului şi au pus stăpânire pe 
pământurile ţăranilor români, pe care i-au transformat în 
iobagi. Tot pentru a stăpâni mai bine Transilvania şi a-i 
păzi hotarele de atacurile altor migratori, regalitatea 
maghiară a colonizat-o cu populaţii de alt neam: secuii, 
înrudiţi cu ungurii, au fost aşezaţi la început în regiunea 
Târnavelor, pentru ca apoi să fie mutaţi în părţile de sud- 
est ale Transilvaniei; saşii, de neam german, aduşi din 


Saxonia, de unde le vine şi numele, s-au dovedit vrednici a 
dezvolta oraşe ca Braşov, Sibiu, Bistriţa şi a contribui la 
înflorirea meşteşugurilor şi a comerţului; Cavalerii Teutoni, 
tot germani, sunt aşezaţi în Ţara Bârsei în secolul al XIII- 
lea, însă nu stau acolo decât vreo douăzeci de ani, fiind 
alungaţi. Dar, oricâte măsuri a luat, regalitatea maghiară 
n-a putut să distrugă vechea organizare românească. 
Voievodatul şi-a menţinut în permanenţă autonomia, iar 
secuii şi saşii au convieţuit cu românii şi tot împreună au 
luptat pentru libertate. 

Frumuseţea acestui ţinut românesc este descrisă de 
Nicolae Bălcescu în cartea sa „Românii supt Mihai-Voievod 
Viteazul” astfel: „Pe culmea cea mai înaltă a munţilor 
Carpaţi se întinde o ţară mândră şi binecuvântată între 
toate ţările semănate de Domnul pre pământ... Un brâu de 
munţi ocolesc, precum zidul o cetate, toată această ţară, şi 
dintr-însul, ici-colea, se desfac, întinzându-se până în 
centrul ei, ca nişte valuri proptitoare, mai multe şiruri de 
dealuri nalte şi frumoase... Păduri stufoase, în care ursul 
se plimbă în voie, ca un domn stăpânitor, umbresc culmea 
acelor munţi... Aci stejarii, brazii şi fagii trufaşi înalţă 
capul lor spre cer; alături te afunzi într-o mare de grâu şi 
porumb, din care nu se mai vede calul şi călăreţul”. 

BASARAB ÎNTEMEIAZĂ STATUL INDEPENDENTI 
ŢARA ROMÂNEASCĂ 

LEGENDARUL NEGRU-VODĂ 

La miazăzi de coama Carpaţilor se întindeau alte 
plaiuri româneşti. Regii maghiari pofteau şi la acestea. Dar 
şi aici românii se organizaseră în cnezate şi voievodate: 
cnezatele lui Joan şi Farcaş şi voievodatele lui Litovoi şi 
Seneslau. Litovoi se ridică la lupta de apărare a 
independenţei la 1277. El urmărea să unească toate 
cnezatele şi voievodatele de aici şi să întemeieze o ţară 
puternică. Dar cade eroic în luptă, asemenea voievodului 
Gelu. Legenda povesteşte despre un anume Negru-Vodă, 
care, auzind despre fărădelegile comise de tătari, vine din 
Făgăraş cu ceata lui de voinici, îi alungă pe năvălitori şi 
întemeiază o ţară nouă. 


BASARAB ÎNTEMEIETORUL 

Documentele ne arată că adevăratul întemeietor a 
fost un voievod din Argeş, pe nume Basarab, fiul lui 
Tihomir-Vodă şi nepot al lui Seneslau-Vodă. El izbuteşte să 
unească, sub conducerea sa, toate teritoriile de la sud de 
Carpaţi. 

MAREA BIRUINŢĂ DE LA POSADA DIN 1330 

Noul rege al Ungariei, Carol Robert de Anjou, 
continua planurile de cotropire ale înaintaşilor săi. 
Basarab, dornic de pace, îi trimite soli cu propuneri 
avantajoase, dar regele Ungariei le strigă: „Basarab e 
păstorul oilor mele (adică supus mie) şi îl voi scoate de 
barbă din ascunzişurile sale”. Apoi pătrunde, în septembrie 
1330, cu oaste numeroasă pe la Severin, cu gând de a 
ocupa ţara românilor. Basarab nu se înspăimântă şi 
pregăteşte apărarea: femeile şi copiii sunt trimişi la 
adăpost în munţi, aşa cum făceau şi dacii odinioară; se dă 
foc la grâne; sunt secate sau otrăvite fântânile, pentru a 
înfometa şi înseta pe cotropitori; armatele duşmane sunt 
hărţuite mereu şi atrase spre un defileu îngust numit 
Posada. Armata lui Carol Robert, care rătăcise printr-un 
ţinut pe care nu-l cunoştea, este prinsă în acest loc. De 
sus, de pe crestele munţilor, aşa cum vedem în Cronica 
pictată de la Viena, oastea lui Basarab, formată mai mult 
din ţărani, prăvale bolovani şi trunchiuri de copaci peste 
cotropitori. Bătălia a ţinut trei zile şi se încheie cu o mare 
biruinţă a românilor. Chiar Carol Robert era să-şi piardă 
viaţa, dacă nu-l salva un slujitor credincios, care a 
schimbat hainele sale cu ale regelui. 

lată cum povesteşte Cronica sfârşitul acestei bătălii: 

„Şi românii au dus mulţi prinşi cu sine, atât răniţi, 
cât şi nevătămaţi, şi au luat foarte multe arme şi hainele 
celor căzuţi. lar regele şi-a schimbat însemnele armelor 
sale, cu care a îmbrăcat pe Desev, fiul lui Dionisie, pe care, 
crezându-l a fi însuşi regele, românii cu cruzime l-au 
omorât. Şi regele abia a scăpat cu câţiva inşi”. 

STATUL INDEPENDENT ŢARA ROMÂNEASCĂ SUB 
URMAŞII LUI BASARAB I 


Biruinţa de la Posada a consfințit independenţa 
statului Ţara Românească. Basarab I este întemeietorul 
statului şi al dinastiei care îi poartă numele - Basarabii. 
Urmaşii săi au fost domnitori vrednici, care i-au continuat 
fapta, luptând pentru întărirea ţării şi a independenţei 
sale. Aşa au fost fiul său, Nicolae Alexandru, şi nepoţii săi, 
Vladislav-Vlaicu şi Radu I. 

BOGDAN I ÎNTEMEIAZĂ STATUL 
INDEPENDENT ROMÂNESC MOLDOVA 

VREMEA NĂVĂLIRII TĂTARILOR 

Plaiurile Moldovei s-au aflat mai departe de 
ameninţarea expansiunii maghiare. În schimb, au fost în 
calea marii năvăliri a tătarilor din anul 1241. Sălbatică şi 
sângeroasă a fost această năvălire! Pământul pârjolit, 
oamenii ucişi sau duşi în robie, dacă nu reuşeau să-şi afle 
scăparea în codri. Numai unirea şi lupta împotriva 
năvălitorilor îi puteau salva. Şi astfel, românii au format 
cnezate şi voievodate, au organizat armate şi au luptat 
vitejeşte. 

DIN MARAMUREŞ SE RIDICĂ DRAGOȘ 

Dar iată că tătarii nu se mulţumeau numai cu 
pământul Moldovei sau al Ţării Româneşti. După ce au 
jefuit şi pârjolit totul în cale, au trecut mai departe, pentru 
a ameninţa libertatea altor meleaguri. Ajunseră şi în 
Ungaria şi îl înfrânseră pe regele Ludovic, urmaşul lui 
Carol Robert. Acesta puse pe picior de luptă multe oşti 
împotriva tătarilor, mobilizând şi români din Transilvania. 
Pe atunci, în miazănoapte, în ţinuturile Maramureşului, 
trăia un voievod român vrednic şi viteaz, numit Dragoş. 
Legenda îi păstrează amintirea, ca şi în cazul lui Negru- 
Vodă, ca unul care a coborât cu cetele de luptători înspre 
Moldova pentru a-i învinge pe tătari. Legenda mai spune 
că Dragoş pornise la vânătoare prin codrii Moldovei, 
pentru a omori bourul cel fioros. Dragoş izbuteşte să 
răpună fiara, dar căţeluşa lui credincioasă, pe nume 
Molda, se îneacă în râul care de atunci se va numi 
Moldova. De fapt, legenda atestă că Dragoş izbuteşte să-i 
înfrângă pe tătari şi să formeze aici un stat. Totuşi, Dragoş 


a rămas sub ascultarea regelui Ludovic şi, de aceea, nu el 
este de fapt întemeietorul Moldovei. 

BOGDAN ÎNTEMEIETORUL 

In anul 1359, un alt voievod maramureşean, pe nume 
Bogdan, coboară cu cetele de maramureşeni înspre 
Moldova. 

El socoteşte că regele Ungariei nu are niciun drept 
să se amestece în treburile românilor. Găseşte şi în 
Moldova fraţi dornici a scutura stăpânirea maghiară. 
Bogdan îl alungă de pe tron pe urmaşul lui Dragoş. 

Bale, şi întemeiază statul românesc independent 
Moldova. 

VREDNICII URMAŞI 

Ca şi în cazul Ţării Româneşti, urmaşii lui Bogdan s- 
au dovedit vrednici a conduce şi înflori Moldova şi, mai cu 
seamă, a-i păstra independenţa. Aşa au fost fiii Margaretei 
Muşata - nepoți ai lui Bogdan-Vodă: Petru, Roman şi 
Ștefan Muşat, după care dinastia românească a Moldovei 
se va numi Mugşatină, sau a Muşatinilor. 

ÎNVĂŢĂMINTE ALE ISTORIEI 

Unindu-se, românii au învins pe duşmani, sub 
conducerea lui Basarab, ca şi a lui Bogdan. Totuşi, în loc 
de una singură, se constituiseră trei mari ţări româneşti. 
Străinii ne-au vrut mereu dezbinaţi şi slabi. În zadar, însă! 
Animati de aceleaşi idealuri, românii au luptat neîncetat, 
secole de-a rândul, pentru refacerea unităţii din timpul lui 
Decebal şi constituirea unei singure Românii în hotarele 
strămoşeşti, liberă şi puternică! 

MIRCEA CEL BĂTRÂN - LUCEAFĂRUL 
BASARABILOR 

HOTARELE ŢĂRII 

La sfârşitul veacului al XIV-lea, pe tronul Ţării 
Româneşti a venit unul dintre cei mai de seamă voievozi ai 
românilor, Mircea cel Bătrân. În timpul domniei sale, de 32 
de ani (1386 - 1418), hotarele ţării au cunoscut cea mai 
mare întindere. În hrisoavele sale se intitula „Io Mircea, 
mare voievod şi domn, cu mila lui Dumnezeu şi cu darul lui 
Dumnezeu stăpânind şi domnind toată ţara Ungrovlahiei şi 


părţile de peste munţi, încă şi spre părţile tătăreşti, şi 
Amlaşului şi Făgăraşului herţeg şi Banatului de Severin, 
domn şi de amândouă părţile de peste toată Dunărea şi 
până la Marea cea Mare şi cetăţii Dârstorului stăpânitor”. 

Unea astfel sub sceptrul său teritorii din cele trei ţări 
româneşti surori. Tocmai de aceea unii istorici au 
considerat că el merită să fie numit Mircea cel Mare, fiind 
asemenea lui Ştefan cel Mare. 

TARA ÎNFLOREŞTE ÎN TOATE 

Mircea cel Bătrân s-a dovedit un priceput gospodar. 
În vremea lui, pe lângă producţia agricolă, au înflorit 
meşteşugurile şi comerţul. Muntenia întreținea strânse 
legături comerciale în primul rând cu oraşele din 
Transilvania (mai ales cu Braşovul), cu Moldova şi cu 
Polonia. Întăreşte de asemenea statul feudal şi stabileşte 
toate dregătoriile ţării. 

Conştient de pericolul ce se apropia din partea 
Imperiului otoman, el întăreşte „oastea cea mare” a ţării şi 
sistemul de cetăţi de la Dunăre. 

MIRCEA CEL BĂTRÂN - OM POLITIC ŞI DIPLOMAT 
ISCUSIT 

În interiorul ţării, Mircea, dovedind un simţ politic 
deosebit, organizează statul şi întăreşte puterea lui de 
apărare; ştie să dea fiecăruia după meritul său, atât 
boierilor, târgoveţilor, cât şi ţăranilor. În exterior se 
dovedeşte un bun diplomat în relaţiile cu vecinii. Mai întâi 
întreţine relaţii de prietenie cu Petru Muşat, domnul 
Moldovei, ca unul ce era de acelaşi neam şi de o lege. Prin 
aceasta ajunge la alianţă cu regele polon Vladislav Iagello. 
Izbuteşte astfel să stăvilească vechea politică maghiară de 
expansiune, sfârşind prin a se alia şi cu Sigismund, regele 
Ungariei. 

O EPOCĂ CULTURALĂ 

Epoca lui Mircea cel Bătrân a strălucit şi în domeniul 
culturii. Voievodul care a luptat pentru apărarea ţării a 
înălţat în timp de pace ctitorii frumoase, care au rămas 
celebre monumente de artă. Impresionantă este 
mănăstirea Cozia, situată pe malul Oltului, capodoperă a 


arhitecturii româneşti, într-o frescă de la Cozia, apar 
Mircea şi fiul său Mihail, ca mărturie a acelor vremuri de 
vitejie şi de cultură. 

LUPTA PENTRU INDEPENDENŢĂ CONDUSĂ DE 
MIRCEA CEL BĂTRÂN 

„DE DIN VALE DE ROVINE”. 

Ameninţată de otomani, Serbia cere ajutor lui Mircea 
cel Bătrân, care va trimite un corp de oaste. Din nefericire, 
în bătălia din vara anului 1389 de la Câmpia Mierlei, 
otomanii triumfă şi însuşi cneazul sârb Lazăr cade în luptă. 
Serbia, ca şi Bulgaria mai înainte, este transformată în 
paşalâc de sultanul Baiazid, supranumit  Vâldârâm 
(Fulgerul). Venea acum rândul Ţării Româneşti. După ce 
câţiva ani buni oştile otomane atacă şi pradă cetăţile 
româneşti de la Dunăre, în toamna anului 1394, vestitul 
sultan trece Dunărea în fruntea unei armate de vreo 
40.000 de oameni, la care se adaugă armatele vasale ale 
sârbilor şi ale albanezilor. Mircea cel Bătrân foloseşte 
tactica deprinsă de la înaintaşi: retrage populaţia civilă din 
faţa duşmanului, luându-i astfel posibilitatea 
aprovizionării, şi-l hărţuieşte permanent. Marea bătălie s-a 
dat la Rovine (unele cercetări o plasează în luna mai 
1395). Mircea dispunea doar de vreo 10.000 de luptători, 
dar neînfricaţi şi dornici de a lupta pentru libertatea ţării. 
Românii conduşi cu pricepere de voievodul lor au săvârşit 
minuni de vitejie şi au repurtat una dintre cele mai mari 
biruinţe din istoria luptelor de apărare purtate de români. 
Cât de crâncenă a fost bătălia o spune o cronică bulgară în 
cuvintele: „... şi lănci nenumărate s-au frânt... iar cerul nu 
se mai putea vedea de desimea săgeţilor”. De această 
pătălie este legată o frumoasă pagină din literatura 
română. În admirabile versuri, Mihai Eminescu glorifică în 
„Scrisoarea III” triumful românilor. 

LA NICOPOLE SE ÎNTUNECĂ CERUL 

Alungând pe duşmani de pe pământul Ţării 
Româneşti, Mircea s-a simţit dator a participa şi la coaliția 
ţărilor creştine, din 1396, care avea drept scop izgonirea 
otomanilor din 


Europa. Bătălia s-a dat la sud de Dunăre, la Nicopole. 
Cunoscând felul de a lupta al turcilor, Mircea s-a oferit să 
atace primul armata otomană, dar Sigismund, regele 
Ungariei, a săvârşit greşeala de a încredința deschiderea 
bătăliei ducelui Burgundiei. Cavalerii îmbrăcaţi în zale n- 
au putut face faţă spahiilor otomani şi întreaga bătălie a 
fost sortită înfrângerii. 

„UMBRA LUI MIRCEA. LA COZIA”. 

Mircea cel Bătrân a izbutit încă mulţi ani să apere 
hotarul Țării Româneşti şi în anul 1418, când s-a stins din 
viaţă, a lăsat ţara independentă. El a fost înmormântat la 
Cozia, în frumoasa lui ctitorie. A rămas însă ca un Luceafăr 
al Basarabilor. Poetul Grigore Alexandrescu evocă în 
poezia „Umbra lui Mircea. La Cozia” figura acestui mare 
voievod rămas pentru eternitate în memoria generaţiilor 
de români. 

VREDNICUL ALEXANDRU CEL BUN, DOMNUL 
MOLDOVEI 

„BUN GOSPODAR A FOST ALEXANDRU-VODĂ!” 

Mircea cel Bătrân a continuat să fie prieten cu 
domnii români din Moldova, prietenie pe care o începuse 
cu Petru Muşat şi o menţinuse nestinsă şi cu Roman şi 
Ştefan Muşat. La sfârşitul veacului al XIV-lea, îl ajută să 
urce în scaun pe destoinicul voievod Alexandru, căruia i se 
va spune „cel Bun”. Acesta s-a dovedit un minunat 
gospodar, asigurând Moldovei, timp de trei decenii, o 
perioadă de linişte şi prosperitate economică, contribuind 
la întărirea statului. 

O CHIBZUITĂ POLITICĂ FAŢĂ DE VECINI 

La urcarea pe tron, Alexandru cel Bun a găsit pe regii 
Poloniei şi Ungariei în duşmănie. De aceea, şi-a pus mai 
întâi speranţele în Mircea cel Bătrân, cu care a încheiat un 
tratat de alianţă şi colaborare. Apoi s-a apropiat de 
Polonia, continuând prin aceasta tradiţia stabilită de cei 
trei Muşatini. Drumul comercial de trecere prin Moldova, 
care pornea din oraşele poloneze Liov şi Cracovia şi 
ajungea în porturile dunărene şi maritime, contribuia şi la 
sporirea veniturilor Moldovei, provenite din încasarea 


vămilor. Alexandru cel Bun a încheiat în anul 1402 o 
înţelegere cu Vladislav Iagello, pe care a reînnoit-o în anii 
următori. Totuşi, în faţa pericolului otoman, Polonia nu 
oferă ajutor Moldovei şi Alexandru cel Bun izbuteşte cu 
forţe proprii să apere, la 1420, hotarul strămoşesc. 
Întreţine de asemenea bune raporturi cu Vitold, marele 
cneaz al Lituaniei. 

ÎN LUPTĂ CU TEUTONII 

După alungarea lor din ara Bârsei, teutonii şi-au 
format un stat la Marea Baltică şi au început să se întindă 
spre răsărit, amenințând Polonia. Respectând tratatul 
încheiat cu regele Poloniei, Alexandru cel Bun i-a trimis 
ajutor împotriva teutonilor în mai multe rânduri. Dar 
nepieritoare va rămâne fapta călăreţilor români, doar 400 
la număr, conduşi de spătarul Coman, care în bătălia de la 
Marienburg, din 1422, s-au acoperit de glorie. 

CONSOLIDAREA INSTITUȚIILOR STATULUI - 
DREGĂ TORIILE 

În această vreme, s-au consolidat şi formele de 
conducere ale statului, la fel ca în ţările române surori, 
Ţara Românească şi Moldova. Principalele dregătorii sunt: 

Vornicul - dregător care se îngrijea de trebuinţele 
curţii domneşti, având şi atribuţii judecătoreşti. Marele 
vornic era cel dintâi boier din divan (sfatul ţării). In 
Moldova, au fost vornicul din Ţara de Jos şi cel din Ţara de 
Sus, autoritatea acestora întinzându-se asupra unei 
jumătăţi din Moldova. 

Logofătul - şeful cancelariei domneşti. 

Banul - această dregătorie era numai pentru 
Muntenia. Banul Olteniei era cel mai de seamă dregător, 
urmând imediat după domn; în Moldova, o funcţie 
asemănătoare o avea portarul, având atribuţii militare şi 
fiind şi conducătorul unei cetăţi. De exemplu, portarul 
Sucevei. 

Vistierul - avea în grijă tezaurul şi veniturile domniei. 

Spătarul - purtătorul de spată, şef al oştii. 

Stolnicul - dregător care purta grija mesei domneşti, 
fiind şeful bucătarilor, al pescarilor şi al grădinarilor. 


Paharnicul - dregătorul care administra viile şi 
pivnițele domneşti şi care strângea dările în natură 
datorate domnitorului, din vinul produs în ţară. 

Comisul - îngrijea de grajdurile domneşti. 

Armaşul - supraveghea închisorile şi urmărea să fie 
executate condamnările la moarte. 

Şi în Transilvania  dregătoriile erau mult 
asemănătoare, ceea ce înseamnă o viaţă românească 
unitară! 

SUB FLAMURA BOBÂLNEI 

DE CE S-AU RIDICAT ȚĂRANII LA LUPTĂ? 

În anul 1437, în Transilvania izbucneşte o mare 
răscoală. Atunci traiul ţărănimii române şi maghiare 
devenise extrem de greu. Nobilii maghiari le răpiseră 
pământurile şi îi transformaseră pe mulţi în iobagi. îi 
legaseră de pământuri, în sensul că aceştia nu le mai 
puteau părăsi, sub ameninţarea pedepsei cu moartea. Şi 
iată cum suna glasul aspru al legii nobililor: „Ne veţi munci 
pământurile de din zori până-n faptul serii, în fiecare zi, 
fără sărbătoare pentru voi; voi veţi ara, voi veţi semăna, 
voi veţi strânge recolta, dar numai pentru noi. Tot voi, 
slugile noastre credincioase, veţi tăia copaci din pădure şi 
veţi căra lemne pentru a ne putea fi nouă cald şi bine la 
iarnă! Şi n-am isprăvit. Ne veţi însoţi la vânătoare şi la 
pescuit pentru ca şi rodul cărnii să ne îndestuleze nouă 
pântecele. Nu uitaţi însă de darurile ce se cuvine să ni le 
faceţi de ziua noastră. Veniţi cu ce puteţi, şi trebuie să 
puteţi să aduceţi carne, lapte, ouă, miere din destul!” 

Ţăranii s-au supus vreme îndelungată. Ce puteau să 
facă? Nobilii aveau puterea. Iar de se împotriveau când le 
ajungea cuțitul la os, erau bătuţi, umiliţi în fel şi chip şi 
întemnițați. Dar, deodată, ţăranii s-au hotărât. Au spus: 
„Destul!” Au pus mâna pe coase, topoare, pe ce au putut şi 
s-au ridicat la luptă pentru a-şi face dreptate. 

TABĂRA DE LA BOBÂLNA 

Ţăranii ştiau că nobilii sunt haini, dar şi puternici. 
Trebuiau să lupte în chip organizat. Şi-au ales conducători 
din rândurile lor: pe Paul cel Mare, Anton cel Mare, Ion 


Iacob din Cluj. Hotărâră ca toţi iobagii din Transilvania, fie 
ei români, maghiari sau secui, să lupte uniţi, pentru că 
acelaşi jug nemilos îi apăsa pe toţi. Îşi aliară pe orăşenii 
săraci, pe făuritorii de arme şi chiar pe unii mici nobili. 
Dar mai ales îşi făcură tabără de luptă pe dealul Bobâlna 
din apropierea Dejului. O înconjurară de căruţe legate 
între ele cu lanţuri, ca ziduri de apărare împotriva 
nobililor, aşa cum auziseră că au făcut şi răsculații din 
Cehia, numiţi husiţi. 

LUPTA DREAPTĂ A  ȚĂRĂNIMII  VICLENIA 
NOBILILOR 

Ţăranii au trimis soli la nobili şi la episcopul 
Transilvaniei, care le cereau darea pe trei ani în urmă, în 
monedă nouă, aceasta având o valoare mult mai mare 
decât cea veche. Apoi la voievodul Transilvaniei, ca să-şi 
ceară drepturile şi să evite vărsarea de sânge. Dar solii au 
fost ucişi cu cruzime şi armatele nobililor au atacat tabăra 
de la Bobâlna. 

Cu toate că erau bine înarmaţi, nobilii n-au izbutit să 
distrugă rezistenţa ţărănimii şi, înfrânți, au trebuit să dea 
înapoi şi să încheie o înţelegere cu răsculații, pe care au 
iscălit-o şi pecetluit-o la biserica Mănăştur de lângă Cluj. 
Pe cât de cinstiţi erau ţăranii, crezând în cuvântul 
nobilimii, tot pe atât de vicleni erau nobilii! Juraseră să 
desființeze iobăgia, dar voiau să-i lege şi mai mult pe 
ţărani de pământ! îi înşelară şi, de aceea, ţăranii s-au 
ridicat din nou la luptă. 

— Nici de data aceasta, nobilii nu izbutiră să biruie. 
Aşa că s-au mai jurat o dată şi ţăranii i-au crezut. Dar 
asupritorii voiau doar să câştige timp. Astfel, 
reprezentanții nobilimii maghiare, ai saşilor şi ai secuilor 
bogați, s-au întrunit la Căpâlna, localitate situată nu 
departe de Bobâlna şi au încheiat în secret o înțelegere 
împotriva țărănimii, cunoscută sub numele de „Unio trium 
nationum”. 

ÎNĂBUŞIREA RĂSCOALEI 

Folosind acum toată puterea lor armată, nobilii 
înăbuşiră în sânge răscoala. Mulţi ţărani au fost omorâţi. 


Dar flacăra aprinsă de ţăranii Bobâlnei arăta 
hotărârea celor obidiţi de a continua lupta, până la deplina 
lor eliberare din lanţurile iobăgiei. Azi, ca semn al cinstirii 
celor care s-au jertfit, străjuieşte pe dealul Bobâlnei un 
monument, simbol al luptei pentru libertate socială. 

MAREA LUPTĂ ANTIOTOMANĂ CONDUSĂ DE 
IANCU DE HUNEDOARA 

IANCU DE HUNEDOARA - VOIEVOD AL 
TRANSILVANIEI 

Iancu de Hunedoara era fiul unui nobil român din 
Transilvania, cneazul Voicu. Acesta, pentru însemnate 
fapte de vitejie, primise în dar de la regele Ungariei câteva 
moşii, printre care şi domeniul Hunedoarei pe care s-a 
înălţat un impunător castel. Iancu şi fratele său loan au 
moştenit virtuțile părintelui lor, îndeosebi vitejia şi 
cumpătarea. Ei învaţă meşteşugul armelor la curtea de la 
Hunedoara, iar Iancu îşi desăvârşeşte în Italia arta de a 
lupta şi de a conduce o luptă. La întoarcerea acasă, 
găseşte Transilvania, ca şi celelalte ţări româneşti, în mare 
pericol faţă de expansiunea otomană. Cunoscându-i 
calităţile, regele Ungariei îl numeşte voievod al 
Transilvaniei. 

ȘIRUL LUPTELOR ÎNCUNUNATE DE BIRUINŢĂ 

Oştile otomane nu puteau fi întoarse din cale decât 
prin puterea armelor. Prima grijă a voievodului Iancu de 
Hunedoara a fost aceea de a-şi alcătui o oaste puternică. 
Aceasta era formată din cetele pe care le aduceau în luptă 
nobilii, dar şi din orăşeni şi ţărani liberi, câţi mai 
rămăseseră la acea dată. Avea şi câteva tunuri, ca să-i 
poată lovi mai bine pe cotropitori. În strânsă legătură cu 
domnitorii români din ţările surori, lancu începu marea 
luptă de apărare. Izbuti astfel să-i alunge pe otomani din 
Transilvania şi îi urmări fără cruţare, peste munţi. Aici, cu 
ajutorul fraţilor din Ţara Românească, obţinu o mare 
biruinţă pe râul Ialomiţa, în anul 1442. El îi urmări până la 
sud de Dunăre şi luă de la otomani o mare pradă de război. 

În anii următori, voievodul Iancu devine conducătorul 
luptei popoarelor din Balcani, amenințate de jugul otoman. 


Mai ales că în fruntea imperiului ajunsese sultan Mohamed 
al Il-lea, sub domnia căruia, în 1453, va cădea 
Constantinopolul. 

La 1456, Mohamed, care cucerise şi înrobise 
popoarele din Balcani, ajunge la Belgrad, socotit, cheia 
regatului Ungariei. Dar nu izbuteşte să-l cucerească, 
deoarece oştile conduse de Iancu de Hunedoara, care era 
acum şi guvernator al Ungariei, apără cu străşnicie 
cetatea. Păcat că, după această strălucită biruinţă care a 
salvat multe popoare ale Europei. 

Iancu de Hunedoara se îmbolnăveşte de ciumă şi 
moare. Pe piatra sa de mormânt din biserica de la Alba 
Iulia au fost săpate cuvintele care subliniau tocmai ceea ce 
însemnase voievodul român pentru popoarele Europei: „S- 
a stins lumina lumii!” 

UN DOMNITOR VITEAZ ŞI DREPT: VLAD ŢEPEŞ 

COPILĂRIA LUI VLAD 

Când citim despre faptele de seamă ale unui voievod, 
îl vedem în faţa ochilor voinic, săvârşind fapte de vitejie, 
dar nu ni-l putem închipui şi copil. Vlad Ţepeş, acest viteaz 
domnitor al istoriei ţării noastre, a avut o copilărie 
zbuciumată, sortit a fi ostatic la Istanbul, împreună cu 
fratele său, Radu. Mai târziu, când izbuteşte să părăsească 
Imperiul otoman, va ajunge la curtea lui lancu de 
Hunedoara. Aici îşi desăvârşeşte meşteşugul armelor şi, în 
anul 1456, reuşeşte să se urce pe tronul Basarabilor, unde 
cu puţin timp înainte stătuse şi părintele său, Vlad Dracul. 

DESPRE DREPTATEA LUI ŢEPEŞ 

Ţepeş a fost un domnitor pe cât de viteaz, pe atât de 
drept. El a pedepsit aspru pe acei boieri care trădau şi 
treceau de partea otomanilor. Nici mincinoşii şi trândavii 
nu erau iertaţi. Nu mai vorbim de hoţi, pe care domnitorul 
îi ura şi îi pedepsea cu severitate, trăgându-i în ţeapă. El 
judeca cu dreptate toate pricinile. Se spunea că Ţepeş 
pusese o cupă de aur la o fântână, ca să bea apă cu ea toţi 
drumeţii însetaţi. Cât a fost el domn, nimeni nu a îndrăznit 
să fure această cupă. Se povesteşte de asemenea că, 
odată, în pragul serii, venise la Ţepeş un negustor din 


Florenţa; acesta îl rugă pe domnitor să-i dea străji care să-i 
păzească peste noapte carele încărcate cu mărfuri. Ţepeş 
îi poruncise să lase carele în mijlocul drumului şi să se 
ducă să se odihnească, pentru că nimeni nu se va atinge de 
mărfurile sale. Şi, într-adevăr, aşa a fost! 

LUPTELE CU OTOMANII 

Vlad Ţepeş şi-a întocmit oastea din mici boieri de 
ţară, ţărani liberi şi târgoveţi. Din rândurile celor mai viteji 
a ridicat dregători şi căpitani de oaste. De la început l-a 
înfruntat cu curaj pe Mohamed al II-lea. În răstimp de 
numai şase ani de domnie, el n-a avut ca alţi domnitori 
răgazul necesar pentru a retrage populaţia în munţi şi a-şi 
alege un loc favorabil luptei. Otomanii năvăleau pe 
neaşteptate, în grupuri mai mari sau mai mici, prădau, 
jefuiau şi ucideau fără milă. Pe femei le luau în robie. De 
aceea, luptele conduse de voievod au fost mai mult de 
hărţuială. Ţepeş era meşter în întinderea capcanelor de tot 
felul. Este cunoscut aşa-numitul „atac de noapte”. Intr-o 
noapte întunecoasă, Ţepeş, cu o mână de oşteni îmbrăcaţi 
turceşte, a pătruns în tabăra vrăjmaşilor. Românii au făcut 
mare zarvă. Otomanii au ieşit din corturi, crezând că e 
vorba de o întreagă oaste românească. Între timp, Ţepeş şi 
ai săi se retrăseseră pe nesimţite, iar otomanii se 
măcelăriră între ei până la ziuă. În 1462, sultanul voi să-l 
prindă pe Ţepeş printr-un vicleşug. Trimise pe Hamza-Paşa 
la Giurgiu, pentru a lua de la Ţepeş tributul şi 500 de copii 
ceruţi ca ostatici. Dar Ţepeş nu se lăsă înşelat. El ascunse 
în pădure o oaste de viteji şi, când Hamza se pregătea să-l 
prindă, aceştia săriră la luptă şi-i spulberară pe otomani. 
Cei prinşi fură traşi în ţeapă. 

SFÂRŞITUL LUI ŢEPEŞ 

Văzând acest lucru, sultanul veni în acelaşi an în 
fruntea unei oşti numeroase. Nemaiavând forţe să i se 
opună, Ţepeş plecă în Transilvania şi de acolo la regele 
Ungariei, Matei Corvin, cu care avea tratat de alianţă. Dar 
acesta crede în acuzaţiile negustorilor saşi, care îl urau pe 
Ţepeş şi care l-au pârât regelui că a trecut de partea 
turcilor. Matei Corvin îl va întemniţa o vreme, apoi, 


eliberat, Ţepeş va participa la alte campanii împotriva 
turcilor, însă domnia şi-o va redobândi abia în 1476. 

El continuă cu aceeaşi înflăcărare lupta pentru 
independenţă, dar în acelaşi an cade victimă unui complot 
al boierilor. Se pare că mormântul viteazului domnitor se 
află la Snagov. 

ŞTEFAN CEL MARE ŞI NEBIRUII - DOMNUL 
MOLDOVEI 

OBÂRŞIE VOIEVODALĂ 

S-a scris mult despre domnia lui Ştefan-Vodă cel 
Mare, şi totuşi prea puţin pentru a-i putea înfăţişa 
îndeajuns faptele strălucite din cei 47 de ani de domnie 
(1457 - 1504). Descindea din Bogdan, întemeietorul 
Moldovei, şi din cei trei Mugşatini; de aceea, în paginile 
cărţilor, este numit poetic „Ştefan, os de Bogdan şi 
Mugşatin”. 

LUAREA DOMNIEI 

În anul 1457, Ştefan se ridică din Ţara Românească, 
aşa cum ne istoriseşte cronicarul Grigore Ureche, unde 
domnea vărul său, Vlad Ţepeş. Acesta îl ajută cu o mică 
oaste şi Ştefan intră în Moldova. Aici i se alătură alţi 
români şi, în fruntea lor, tânărul voievod urcă pe lângă 
Şiret până la locul numit Dolj eşti (Dolheşti). Domnitorul 
Moldovei de atunci, Petru Aron, care îl omorâse pe fratele 
său, Bogdan al Il-lea (tatăl lui Ştefan cel Mare), i se 
împotriveşte cu oaste. Dar Ştefan îl învinge obţinând prima 
sa biruinţă. Apoi înaintează spre cetatea Sucevei şi, la 
marginea ei, pe câmpia Dreptate, cu voia întregului norod 
venit aici să-l întâmpine, este investit domn. 

MOLDOVA E BOGATĂ 

La vremea când Ştefan-Vodă dobândise domnia, 
împărăţia otomană se mărise mult sub conducerea 
sultanului Mohamed al II-lea, amenințând şi Moldova. Ca 
să o poată apăra, voievodul ştia că mai întâi e nevoie să 
vindece rănile interne. El luă măsuri înțelepte, prin care 
ridică Moldova la o mare înflorire economică, în 
agricultură, în domeniul creşterii vitelor, al viticulturii, al 
albinăritului şi al meşteşugurilor. Pentru dezvoltarea 


comerţului, dădu privilegii negustorilor, întări paza 
drumurilor comerciale, aşeză vămi, atât pentru mărfurile 
care intrau şi ieşeau din ţară, cât şi pentru cele care se 
vindeau în târguri. Un negustor rus, Afanase Nichitin, care 
a trecut prin Moldova în acea vreme, însemna în jurnalul 
său de călătorie că „Moldova e bogată şi are de toate”. 

ÎN TĂRIREA APĂRĂRII 

În vremea apărării ţării de atacurile din afară şi mai 
ales de primejdia otomană, care ameninţa tot mai mult, 
Ştefan a întărit statul şi oastea. A ridicat în dregătorii şi în 
oaste, ca şi Ţepeş, oameni credincioşi din rândul 
boiernaşilor, al răzeşilor şi al târgoveţilor. A întărit de 
asemenea cetăţile Moldovei, situate ca un evantai la 
hotare sau în interior: Hotin, Soroca, Suceava, Cetatea 
Neamţului, Chilia, Cetatea Albă. 

CULTURA 
N Ştefan-Vodă s-a ocupat mult şi de înflorirea culturii. 
În timpul lui, au început să fie scrise, în mănăstiri, 
letopiseţele sau analele, ca de pildă cel de la Mănăstirea 
Putna, sau scrieri religioase, cum ar fi „Evanghelia de la 
Humor” sau „Evanghelia de la Putna”, ferecată în argint. 
S-au ridicat numeroase mănăstiri. Se şi spunea că, după 
fiecare biruinţă, Ştefan avea obiceiul să înalțe un lăcaş de 
închinare. Şi astăzi, în nordul Moldovei, străluceşte în 
frumuseţe o salbă de mănăstiri, printre care şi celebra 
mănăstire de la Voroneţ. 

ŞTEFAN CEL MARE CONDUCE POPORUL ÎN 
LUPTA PENTRU INDEPENDENTĂ 

ȘTEFAN-VODĂ, UN MARE DIPLOMAT 

Ca şi Mircea cel Bătrân, Ştefan cel Mare s-a dovedit 
un abil diplomat. Principiul lui a fost acela de a apăra 
libertatea şi liniştea Moldovei de furia cotropitorilor. În 
acest scop, a căutat să nu aibă doi sau mai mulţi duşmani 
deodată. El a stabilit bune relaţii cu vecinii - fie încheind 
tratate, fie trimițând solii de prietenie cu Polonia, Rusia, 
Lituania, ori chiar cu ţinuturi mai îndepărtate, ca de pildă 
Persia şi Veneţia. În anul 1467, Matei Corvin, regele 


Ungariei, vine cu oaste asupra Moldovei. Ştefan îl 
întâmpină cu vitejie, învingându-l la Baia. Încheie apoi un 
tratat de alianţă, prin care primea de la Matei Corvin două 
cetăţi în Transilvania: Ciceul şi Cetatea de Baltă. In anul 
1470, îi învinge pe tătari la Lipnic. Întreprinde acţiuni 
pentru a avea domn prieten în Muntenia. 

RĂSUNĂTOAREA BIRUINŢĂ DE LA VASLUI (PODUL 
ÎNALT) 

În anul 1475, Ştefan cel Mare se socoti gata să 
înfrunte Imperiul otoman. El refuză să mai plătească 
tribut. Auzind aceasta, Mohamed al II-lea trimite o 
numeroasă armată împotriva Moldovei, vreo 100.000 de 
luptători, condusă de Soliman-Paşa. Ştefan o întâmpină cu 
vreo 40.000 de oşteni, în majoritate răzeşi, dornici să-şi 
apere pământul. Era în 10 ianuarie 1475. Se lăsase o ceaţă 
groasă. Ştefan îl înşelă pe Soliman trimițând cercetaşi să 
sune atacul chiar în faţa oştilor acestuia. Crezând că acolo 
se află oastea lui Ştefan, Soliman atacă cu toate forţele, 
dar se văzu dintr-odată înconjurat, apoi târât într-un loc 
mlăştinos şi nimicit. Datorită vitejiei românilor şi iscusinţei 
lui Ştefan, bătălia de la Vaslui sau Podul înalt se încheie cu 
o mare biruinţă a Moldovei. 

SFÂRȘITUL VICTORIOS AL BĂTĂLIEI DE LA 
RĂZBOIENI 

În vara anului următor, mânios de înfrângerea 
suferită, Mohamed vine în persoană în fruntea unei armate 
de 400.000 de luptători. Aducea cu el şi cete tătăreşti. Cu 
toată vitejia românilor, copleşit de numărul vrăjmaşilor, 
Ştefan pierde bătălia. Dar porunci celor rămaşi să se 
retragă în cetăţile Moldovei. Oricât încercară, otomanii nu 
izbutiră să le ocupe. Venind iarna şi nemaiavând 
posibilitatea aprovizionării, sultanul e nevoit să 
poruncească retragerea. Urmărit de români şi pierzând şi 
prada de război, el trece umilit în imperiu. Astfel, bătălia 
de la Războieni cunoştea tot un sfârşit victorios. 

Rămâne şi azi una dintre cele mai frumoase evocări 
despre Ştefan cel Mare sugestivul portret despre firea, 
caracterul şi obiceiurile marelui voievod, făcut de Grigore 


Ureche în Letopiseţul Ţării Moldovei: „Fost-au acest 
Ştefan-Vodă om nu mare la stat... era om întreg la fire, 
neleneş, şi lucrul său îl ştia a-l acoperi şi unde nu gândeai, 
acolo îl aflai. La lucruri de războaie meşter, unde era 
nevoie însuşi se vâra, ca, văzându-l, ai săi să nu se 
îndepărteze şi pentru aceea rar război de nu biruia. Şi 
unde biruia alţii, nu pierdea nădejdea, că ştiindu-se căzut 
jos, se ridica deasupra biruitorilor”. 

„APUSUL DE SOARE AL MUŞATINILOR. 

Ani în şir, în mâna lui Ştefan, steagul independenţei a 
rămas mereu neînclinat. La 2 iulie 1504, el moare, întregul 
norod al Moldovei fiind adânc îndurerat de pierderea celui 
mai mare voievod al său. Ştefan cel Mare apunea ca un 
soare, soarele Muşatinilor, dar avea să răsară în amintirea 
poporului ca un astm etern, un voievod sfânt al istoriei 
noastre. Acest moment avea să-l dramatizeze Barbu 
Ştefănescu-Delavrancea în piesa „Apus de soare”. 

GHBORGHE DOJA, „REGELE ŢĂRANILOR”. 

GHEORGHE DOJA 

În şirul luptelor pe care ţăranii le-au purtat pentru a 
avea o viaţă mai bună, războiul țărănesc din anul 1514 
ocupă un loc de seamă. Ţăranii au avut mai mulţi 
conducători. Cel mai vajnic dintre ei a fost Gheorghe Doja, 
un mic nobil secui din Transilvania. Acesta a avut şi un 
frate, Grigore Doja, care a luat şi el parte la luptă. 

CAUZELE RĂZBOIULUI ȚĂRĂNESC DIN 1514 

Țăranilor din Transilvania, fie ei români, maghiari, 
secui ori de alt neam, ca iobagi ce erau, li se umpluse 
paharul suferințelor. Trecuse aproape un veac de la 
răscoala de la Bobâlna şi viaţa lor se înrăutăţise cu fiecare 
an. Acum aşteptau mocnind şi cu inima deschisă spre 
libertate. Gheorghe Doja s-a ridicat din mijlocul celor 
oropsiţi. El auzise că papa de la Roma organizase o 
cruciadă pentru a stăvili înaintarea otomană şi că 
promisese celor care se înrolau în armatele cruciate 
eliberarea din iobăgie. El şi mulţi ţărani, văzându-şi visul 
cu ochii, au plecat spre Buda, unde se făceau înrolările. 
Dar nobilii din Transilvania, rămaşi fără braţe de muncă, 


au început să chinuiască familiile celor plecaţi, pentru a-i 
sili pe ţărani să se întoarcă. Aflând de aceste ticăloşii, 
ţăranii conduşi de Gheorghe Doja părăsesc tabăra de la 
Buda şi se îndreaptă spre Transilvania pentru a se răfui cu 
nobilii. 

LUPTE CRÂNCENE PENTRU LIBERTATE 

Războiul țărănesc a fost organizat de la început. 
Alături de fraţii Doja s-au aflat şi alţi stegari inimoşi, 
printre care Laurenţiu Meszaroş. Ţăranii ştiau pentru ce 
luptă şi că puteau învinge, unindu-se toţi iobagii cu 
sărăcimea oraşelor. Curând, flacăra războiului cuprinse 
aproape întreaga Transilvanie şi o parte din Ungaria. Spre 
nord, porniră cetele răsculate conduse de Laurenţiu 
Meszaroş. Fraţii Doja porniră spre sud, spre Banat şi 
ocupară cetatea Timişoarei. Nobilii ştiau că, atâta timp cât 
Timişoara se află în mâinile răsculaților, nu vor putea 
învinge. De aceea, asediară cetatea, cu forţe numeroase şi 
bine înarmate, dispunând şi de ajutor din partea 
voievodului Transilvaniei. Ei izbutiră să pătrundă în cetate, 
să-i prindă pe conducătorii luptelor şi să înăbuşe în sânge 
războiul țărănesc. 

MOARTEA LUI GHEORGHE DOJA 

Nobilii se răzbunară crâncen pe răsculați. Dar aveau 
nevoie de braţe de muncă. Juristul Verboczi întocmi un cod 
de legi numit „Iripartitum”, prin care ţăranii au fost legaţi 
de glie pe veci. Pe Gheorghe Doja l-au aşezat pe un tron 
înroşit în foc. Pe cap i-au pus o coroană tot înroşită în foc şi 
i-au zis în batjocură „regele ţăranilor”. 

ÎNSEMNĂTATEA ŞI URMĂRILE RĂZBOIULUI 
ȚĂRĂNESC 

Lupta ţărănimii n-a fost în zadar. Cu cât erau mai 
uniţi, cu atât şi puterea lor era mai mare şi nobilii trebuiau 
să ţină seama de această forţă uriaşă. Ca şi flamura 
Bobâlnei, care se transmisese celor din 1514, mesajul 
luptei avea să continue peste timp. 


URMAŞI VREDNICI DE VLAD ŢEPEŞ ŞI ŞTEFAN 
CEL MARE 

PUTEREA IMPERIULUI OTOMAN 

În veacul al XVI-lea, Imperiul otoman, care cucerise 
noi teritorii, se afla în plină expansiune şi mărire. Ţările 
române sunt înconjurate de paşalăcuri şi raiale şi sunt 
supuse unui regim economic şi politic sever, fără însă ca 
otomanii să le poată transforma în paşalâcuri. Domnitorii 
români, numiţi de 

Poartă prin firman, trebuie să plătească tribut, iar 
otomanii introduc monopolul asupra comerţului ţărilor 
române. 

DOMNII VREDNICE ŞI FOLOSITOARE ŢĂRII 

Domnitorii Basarabi şi Muşatini s-au arătat vrednici 
faţă de înaintaşii lor. În Ţara Românească, Radu cel Mare 
(1495 - 1504) inaugurează activitatea de tipărire a cărţilor. 
Astfel, în anul 1508, călugărul Macarie tipăreşte un 
„Liturghier” în limba slavonă, prima carte tipărită la noi. 
Radu cel Mare este şi un însemnat ctitor. Din porunca lui 
se ridică Mănăstirea Dealu de lângă Târgovişte. 

Un însemnat domnitor a fost Neagoe Basarab (1512 - 
1521). Acesta s-a dovedit un bun diplomat. A menţinut 
relaţii paşnice cu vecinii şi plătind tributul a ferit Ţara 
Românească de o intervenţie otomană, dându-i răgazul 
necesar înfloririi economice şi culturale. Continuând 
activitatea de tipărituri, se dovedeşte la rândul lui creator. 

Scrie o carte intitulată „învăţăturile lui Neagoe 
Basarab către fiul său Teodosie”. Tot de numele acestui 
ales domnitor este legată minunata Mănăstire a Argeşului, 
care a fost ridicată la porunca şi pe cheltuiala voievodului 
de către meşterul Manole, împreună cu calfele şi ucenicii 
lui. 

Un domnitor luptător, care a ridicat cu temeritate 
sabia pentru apărarea independenţei, a fost şi Radu de la 
Afumaţi. 

Domnia lui se desfăşoară, cu unele întreruperi, în anii 
1522 - 1529. Pe piatra de mormânt a domnitorului din 
biserica mănăstirii de la Argeş sunt pomenite cele 20 de 


bătălii de apărare pe care le-a condus şi prin care a scăpat 
ţara de a fi prefăcută în paşalăc. 

În Moldova, domnesc mai întâi fiii lui Ştefan cel 
Mare, Bogdan al II-lea şi Ștefăniță-vodă. Apoi, Petru 
Rareş în două rânduri (1527 - 1538 şi 1541 - 1546). Fiu al 
lui Ştefan cel Mare, el a continuat lupta de independenţă a 
Moldovei împotriva expansiunii otomane. În ultimul sfert al 
secolului al XVI-lea, domneşte /on-Vodă. Deşi a avut o 
scurtă domnie (1572 - 1574), el s-a dovedit un vajnic 
luptător pentru independenţă, învingând în aprilie 1574 
armatele otomane în bătălia de la Jilişte. Sultanul trimite 
însă din nou oştire numeroasă. Copleşit de numărul 
duşmanilor, trădat de boieri, lon-Vodă este înfrânt la 
Roşcani. El se predă căpeteniei otomane, cu condiţia ca 
românii să fie liberi să se întoarcă acasă, iar Moldova să 
rămână neatârnată. Ca şi Radu de la Afumaţi, lon-Vodă a 
fost un domn viteaz. 

NEASEMUITELE FAPTE ALE LUI MIHAI-VODĂ 
VITEAZUL 

ÎNAINTE DE A FI DOMN 

Mulţi au spus că Mihai Viteazul ar avea o origine 
modestă, dar el a fost cu adevărat fiul lui Pătraşcu-Vodă cel 
Bun. În tinereţea lui zbuciumată s-a ocupat cu negoţul şi a 
devenit stăpân al multor pământuri. Apoi, datorită 
însuşirilor sale deosebite, a devenit mare ban al Craiovei. 
Domnitorul Alexandru cel Rău a vrut să-l piardă, dar nu a 
izbutit. În anul 
1593, Mihai primeşte firman din partea sultanului şi se 
urcă în scaun la Bucureşti. 

ÎNCEPUTUL LUPTELOR CU OTOMANII 

Mihai venise la domnie cu sprijinul Porții. Gândul lui 
a fost, din prima clipă, să scoată ţara din apăsarea 
turcească. Nici n-a trecut bine un an şi, în toamna lui 
1594, Mihai porunceşte 
uciderea cămătarilor turci care veniseră după bani la 
vistierie, în Bucureşti. Corpul de oaste trimis de sultan să-i 
supravegheze mişcările a fost şi el nimicit. Domnitorul 
Aron-Vodă al Moldovei, în înţelegere frăţească şi dreaptă 


cu Mihai, procedează la fel în capitala sa, Iaşi. Sultanul se 
mânie auzind despre răzvrătirea celor doi domni români şi 
trimite oşti pentru a-i aduce legaţi la Istanbul şi a-i ucide. 
Mihai, care era iute la faptă şi un neîntrecut conducător de 
oaste, trecu ca fulgerul prin armatele cotropitoare, 
spulberându-le în trei bătălii: la Stăneşti, la Putineiu şi la 
Şerpăteşti. Eliberă raialele de la Dunăre şi îi urmări pe 
otomani până în trecătorile Balcanilor, pricinuindu-le mari 
pierderi. 

MAREA EPOPEE DE LA CĂLUGĂRENI-GIURGIU 

Supărat peste măsură de aceste umilitoare 
înfrângeri, care îi încurcau planurile nebuneşti de 
cucerire, sultanul organizează o expediţie de pedepsire a 
lui Mihai-Vodă. Oştile otomane erau conduse de vestitul 
vizir Sinan-Paşa, îmbătrânit prin bătălii şi experimentat 
conducător militar. Mihai nu prea a avut răgazul să 
organizeze apărarea ţării aşa cum trebuia. Luă totuşi unele 
măsuri şi îi atrase pe cotropitori într-un loc mlăştinos de 
pe apa Neajlovului, în dreptul satului Călugăreni. 

Bătălia de la Călugăreni a început în zorii zilei de 13 
august 1595. La început, armiile lui Sinan capturează 
tunurile românilor şi ocupă podurile de pe Neajlov. Dar 
Mihai nu i-a lăsat mult să triumfe. 

Când soarele era în miezul zilei, el se avântă ca un 
leu pe pod, cu sabia ridicată, iar ai săi îl urmară. Otomanii 
începură să cadă ca spicele, seceraţi cu paloşul de români. 
Mulţi se înecară în mlaştini. Chiar Sinan-Paşa era să se 
înece, dacă nu-l salva un ienicer voinic. Totuşi, îşi pierdu 
ultimii dinţi din gură, chiulaful şi feregeaua. 

Biruinţa de la Călugăreni este una dintre cele mai 
răsunătoare din istoria românilor şi ea stă cu cinste alături 
de bătăliile de la Posada, Rovine, Vaslui. Dar, după 
biruinţă, Mihai n-a putut fructifica victoria, rămânând cu 
puţini oameni, în timp ce otomanilor le soseau noi întăriri. 
Abia în primăvară a reluat lupta, când a primit ajutorul 
principelui Transilvaniei, Sigismund Báthory, cu care 
încheiase un tratat de alianţă. El eliberează Muntenia. La 
Giurgiu, la trecerea Dunării, otomanii suferă o nouă 


înfrângere, care mătură ca pe nimic falnica armată a lui 
Sinan-Paşa. Cei mai mulţi otomani pier în luptă, iar mulţi 
se îneacă în Dunăre. 

PACEA CU OTOMANII 

Deşi învingător, Mihai încheie pace cu sultanul la 
1597. Aceasta întrucât pierduse mulţi ostaşi. Satele şi 
târgurile fuseseră pârjolite, pierduse pe aliaţii săi din 
Moldova şi Transilvania. Principii creştini din jur nu-i 
trimiteau niciun ajutor. Mihai a încheiat pacea mai ales 
pentru a se reface şi a relua, când va fi mai puternic, lupta 
pentru apărarea independenţei ţării. 

PRIMA UNIRE ŞI REFACEREA DACIEI DE 
CĂTRE MIHAI VITEAZUL 

REFACEREA DACIEI 

Odinioară, în vremea lui Decebal, dacii fuseseră uniţi 
în hotarele aceluiaşi stat. Mihai Viteazul a fost acela care a 
avut forţa de a uni din nou pe români şi a reface în felul 
acesta Dacia. El ştia că acest lucru era drept, deoarece 
locuitorii Țării Româneşti, ai Moldovei şi ai Transilvaniei 
erau de acelaşi neam şi lege, vorbeau aceeaşi limbă, aveau 
aceeaşi credinţă şi aceleaşi obiceiuri. 

UNIREA ŢĂRII ROMÂNEŞTI CU TRANSILVANIA 

O situaţie critică îl determină pe Mihai să acţioneze: 
Sigismund Bâthoiy, principele Transilvaniei, care avea 
tratat de alianță cu Mihai, cedează conducerea 
voievodatului vărului său, Andrei Báthory. Acesta, nutrind 
dorinţa de a se înstăpâni şi în Ţara Românească, îi trimise 
vorbă lui Mihai să părăsească domnia. Amenințarea îl 
determină pe voievodul român, în octombrie 1599, să 
treacă munţii în fruntea unei oşti viteze. îl învinge pe 
Andrei Báthory la Șelimbăr, lângă Sibiu. La 1 noiembrie 
1599, Mihai intră triumfător în Alba Iulia, realizând în felul 
acesta primul pas spre unirea tuturor românilor. 

PRIMA UNIRE POLITICĂ A ŢĂRILOR ROMÂNE 

În primăvara anului următor, Mihai trece cu oşti în 
Moldova, unde aliatul său, Ştefan Răzvan, fusese înlăturat 
de la domnie, cu sprijin polon, de către Ieremia Movilă. 
Aici însă nu mai găseşte împotrivire. Cetățile care 


rezistaseră în faţa lui 

Mohamed al II-lea acum s-au predat fără luptă lui 
Mihai. Astfel, în mai 1600, Mihai reuşeşte să realizeze 
prima unire politică a românilor sub sceptrul său şi să 
refacă vechea unitate a statului dac. 

JERTEA LUI MIHAI 

Duşmanii s-au ridicat cu ură împotriva unirii făptuite 
de Mihai. În anul 1600, Mihai e înfrânt la Mirăslău de 
oştile generalului George Basta. În acest timp, Ieremia 
Movilă redobândeşte tronul în Moldova, iar fratele său, 
Simion, ia domnia în Muntenia. Unitatea statului se 
destramă. Mihai Viteazul e nevoit să plece la împăratul 
Rudolf al II-lea pentru a-i cere ajutor. Târziu, în vara lui 
1601, Mihai revine şi se împacă cu Basta, pentru a lupta 
contra principelui Sigismund Bâthoiy, care se întorsese în 
Transilvania. Datorită priceperii lui Mihai, la Gorăslău, pe 
Someş, se obţine din nou biruinţa. 

După această victorie, Mihai se îndreaptă spre Ţara 
Românească pentru a-şi relua domnia. Dar duşmanii săi se 
tem că Mihai va reface unitatea românilor. Unealta lor este 
generalul Basta. El trimite la Mihai un corp de mercenari 
ce îl surprind pe când se găsea în cortul său din Câmpia 
Turzii şi îl ucid mişeleşte. Trupul său a rămas pe veci în 
câmpia transilvană, iar capul a fost adus de slujitori 
credincioşi la mănăstirea Dealu. 

ÎNSEMNĂTATEA UNIRII ÎNFĂPTUITE DE MIHAI 

Mihai reuşise, pentru prima oară după Decebal, să-i 
aducă pe locuitorii acestor meleaguri în graniţele aceluiaşi 
stat, îndreptăţiţi fiind prin limba pe care o vorbesc şi 
conştiinţa de neam. 

Unirea ar fi dat posibilitatea românilor să lupte cu 
toate forţele lor pentru apărarea pământului străbun. Deşi 
zădărnicită, unirea a continuat să trăiască în inimile 
românilor. Urmaşii lui Mihai au încercat după aceea să-i 
urmeze exemplul luminos. 

Pe drept cuvânt scria Nicolae Iorga în „Istoria lui 
Mihai Viteazul” că: „Niciun român n-a mai putut gândi 
unirea fără uriaşa lui personalitate, fără paloşul sau 


securea lui ridicată spre cerul dreptăţii, fără chipul lui, de 
o curată şi desăvârşită poezie tragică...” 

URMAŞII LUI MIHAI VITEAZUL 

DOI ÎNSEMNAŢI DOMNITORI: MATEI BASARAB 
(1632 - 1654) ŞI VASILE LUPU (1634 - 1653) 

Timp de mai mulţi ani, Matei Basarab, în [ara 
Românească, şi Vasile Lupu, în Moldova, au contribuit la 
înflorirea ţărilor române surori. Măsurile pe care le-au luat 
au fost foarte asemănătoare. Amândoi s-au îngrijit ca 
economia să fie prosperă, ştiind că numai astfel un stat 
este puternic, iar societatea progresează. Vremea lor a fost 
însemnată mai ales prin binefacerile culturii. In cele două 
ţări surori a continuat activitatea de tipărire a cărţilor. 
Apar şi primele legi scrise, cum ar fi „Carte românească de 
învăţătură” (1646), „Pravila de la Govora” (1649) şi 
„îndreptarea legii” (1652). Cele mai însemnate tipografii 
erau la Târgovişte şi la laşi. O dezvoltare deosebită 
cunoaşte învăţământul. Matei Basarab înfiinţează la 
Târgovişte o şcoală în limbile greacă şi latină, iar Vasile 
Lupu organizează la laşi un colegiu în care se preda în 
limba latină. Se dezvoltă arta construcţiilor, sunt ridicate 
clădiri frumoase şi biserici. De remarcat sunt Biserica 
Domnească din Târgovişte şi Biserica Trei Ierarhi din laşi. 

Un conflict armat iscat între cei doi domni din pricina 
ambiţiei lui Vasile Lupu de a dobândi tronul Ţării 
Româneşti pentru fiul său, loan, se încheie cu înfrângerea 
moldovenilor în luptele de la Ojogeni şi Nenişor. Pacea 
încheiată prevedea ca ambii domni să construiască, fiecare 
în ţara celuilalt, o biserică. Astfel, Matei Basarab zideşte 
mănăstirea Soveja, iar Vasile Lupu reface biserica Stelea 
din Târgovişte. 

Pe plan extern, a fost continuată politica lui Mihai de 
unire a eforturilor celor trei ţări româneşti în lupta pentru 
independenţă. Matei Basarab a încheiat o înţelegere 
asemănătoare cu principele Transilvaniei, Gheorghe 
Râkoczi I, pe care a continuat-o cu urmaşul acestuia, 
Gheorghe Râkoczi al II-lea. Vasile Lupu a încheiat şi el o 
înţelegere asemănătoare cu Gheorghe Râkoczi I. în cazul 


alcătuirii unei ligi antiotomane, lui Matei Basarab i se 
acorda rolul cel mai important. 

EPOCA LUI CONSTANTIN-VODĂ BRÂNCOVEANU 
BASARAB (1688 - 1714) 

Constantin Brâncoveanu este unul dintre cei mai 
mari domnitori pe care i-a dat istoria românilor. În vremea 
lui, Ţara Românească a cunoscut o dezvoltare culturală 
remarcabilă şi un progres în toate domeniile. Pretutindeni, 
economia a luat un considerabil avânt. 

Brâncoveanu s-a dovedit extrem de înţelept. El a 
întărit statul şi oastea ţării, chiar dacă nu a avut în vedere, 
în primul rând, războiul. Dar vremurile erau grele şi 
domnitorul a acţionat şi ca om politic şi diplomat iscusit. A 
ştiut astfel să menţină un echilibru cu marile puteri ale 
timpului: Imperiul otoman, Imperiul habsburgic, Imperiul 
rus. Domnia lui Brâncoveanu a cunoscut însă şi o ciocnire 
armată, care nu a putut fi evitată prin acţiune diplomatică: 
lupta de la Zărneşti din 1690, în urma căreia armatele 
habsburgice sunt înfrânte. 

Epoca lui Brâncoveanu a fost şi epoca celei mai 
însemnate culturi din Evul Mediu. Se intensifică activitatea 
tipografică, se introduce limba română în şcoală şi 
biserică, pentru învăţătura superioară de carte se 
înfiinţează Academia Domnească. Pictorii, sculptorii şi 
arhitecţii se străduiesc să creeze cât mai multe frumuseți. 
Printre construcţii se distin” palatul de la Mogoşoaia şi 
biserica de la Hurez. 

Râvnind la bogăţiile şi gloria domnitorului român, 
sultanul îl acuză de trădare şi îl închide la Edicule, în 
Istanbul. În ziua de 14 august 1714, lui Brâncoveanu i se 
taie capul, după ce mai întâi sunt retezate capetele fiilor 
lui şi cel al vornicului lanache. Brâncoveanu a rămas 
neplecat până în ultima clipă, n-a trădat credinţa şi 
speranţa în libertatea neamului românesc! De aceea, el a 
fost canonizat de biserica ortodoxă română între sfinţii 
martiri. 

UN DOMNITOR CĂRTURAR - DIMITRIE CANTEMIR 

Dimitrie Cantemir a fost un om de aleasă cultură şi 


simţire, un savant recunoscut la vremea sa în întreaga 
Europă. El a scris mai multe lucrări de o mare valoare 
ştiinţifică, în domenii variate: istorie, geografie, filosofie, 
muzică. Printre acestea, la loc de cinste stau: „Istoria 
creşterii şi  descreşterii puterii otomane”; „Hronicul 
vechimii a romano-moldo-vlahilor”; „Descrierea Moldovei”. 

A avut o domnie scurtă (1710 - 1711), dar a nutrit 
dorinţa să elibereze Moldova de sub stăpânirea otomană şi 
să-i asigure independenţa. S-a aliat cu Petru cel Mare, 
ţarul Rusiei, cu care a încheiat un tratat pe picior de 
egalitate, dar alianţa moldo-rusă a fost înfrântă în bătălia 
de la Stănileşti (pe Prut), în anul 1711. După această 
înfrângere, Dimitrie Cantemir pierde tronul, fiind nevoit 
să-l urmeze pe ţar în Rusia, unde va primi înalte demnități 
şi va continua activitatea de om de cultură şi scriitor. 

POPORUL ROMÂN ÎN EPOCA FANARIOŢILOR ŞI 
SUB DOMINAŢIA HABSBURGILOR 

TARA ROMÂNEASCĂ ŞI MOLDOVA SUB FANARIOŢI 

După domniile glorioase ale lui Constantin 
Brâncoveanu şi Dimitrie Cantemir, sultanul nu mai avea 
încredere în domnitorii români. El începe să dea firman de 
domnie unor străini, proveniţi din cartierul Fanar din 
Constantinopol. Domniile fanariote au durat în Ţările 
Române peste o sută de ani. Fanarioţii au format adevărate 
dinastii, unii dintre ei transmițând domnia din tată în fiu. 
Aşa au fost familiile: Mavrocordat, Ipsilanti, Caragea, 
Ruset, Şuţu. Domniile fanariote au însemnat mai întâi o 
perioadă grea pentru popor, deoarece a sporit foarte mult 
povara dărilor de tot felul. Ei au contribuit şi la întărirea 
jugului otoman. Totuşi, unii domni fanarioți au avut meritul 
de a înlesni pătrunderea ideilor noi ale culturii apusene în 
Muntenia şi Moldova. 

TRANSILVANIA SUB HABSBURGI 

La sfârşitul secolului al XVII-lea, Transilvania intră în 
sfera de dominație a Imperiului habsburgic. Acesta 
schimbă, jugul de lemn „otoman cu unul mai aspru, un, jug 
de fier”. Habsburgii măresc tributul pe care trebuia să-l 
plătească Transilvania şi, prin aceasta, asuprirea 


poporului, în primul rând a iobagilor. Ei încearcă să-i 
strămute pe români, să-i facă să-şi uite pământul natal, 
credinţa şi obiceiurile. Tot acum sunt colonizați, în Banat, 
şvabii. Aceste metode se vor înăspri la începutul secolului 
al XVIII-lea, când habsburgii ţintesc şi la teritoriile de la 
sud de Carpaţi, pentru a ajunge la Dunăre. 

SENTIMENTUL NAŢIONAL 

Românii vor rezista cu încredere neţărmurită în 
trecutul lor istoric şi nu-şi vor trăda nici credinţa şi nici 
limba. În Transilvania, în a doua jumătate a secolului al 
XVIII-lea, se va intensifica lupta românilor pentru 
drepturile lor. În martie 1791, cererile lor pentru 
recunoaşterea drepturilor naţionale sunt înfăţişate la 
curtea imperială, în cunoscuta petiție „Supplex libbelus 
Valachorum”. Trimisă de Leopold al II-lea Dietei 
transilvane, petiția a fost respinsă. Lupta românilor însă nu 
a încetat. „Şcoala Ardeleană”, care avea reprezentanţi 
străluciți în Samuil Micu, Gheorghe Şincai şi Petru Maior, 
va susţine originea latină a românilor, ca mijloc de 
rezistenţă împotriva actelor samavolnice ale habsburgilor. 
Pe această bază, în Transilvania, ca şi pretutindeni în 
teritoriile locuite de români, se va naşte sentimentul 
naţional, dorinţa românilor de a se uni la scara întregii ţări 
cuprinse între Dunăre, Carpaţi şi Mare. 

De notat că, în secolele XVII-XVIII, se vor desfăşura 
mai multe războaie între Imperiul otoman şi Imperiul 
habsburgic: asediul Vienei (1683), bătăliile de la Buda 
(1686), Mohâci (1687), războiul din 1697 - 1699, încheiat 
prin victoria habsburgilor, şi tratatul de pace de la 
Karlowitz (1699), războiul din 1716 - 1718, încheiat în 
favoarea habsburgilor prin pacea de la Passarowitz (1718), 
războiul din 1768 - 1774, prin care, victorioşi, habsburgii 
impun Imperiului otoman pacea de la Kuciuk-Kainargi 
(1774). 

RĂSCOALA LUI HOREA PENTRU LIBERTATE ŞI 
DREPTATE SOCIALĂ 

VIAŢA GREA A POPORULUI 

In Transilvania stăpâneau habsburgii şi nobilimea. 


Ţăranii iobagi, care lucrau pe pământurile nobililor, numiţi 
şi „robii pământului”, munceau din zori până-n seară şi 
duceau o viaţă crâncenă. Locuitorii Munţilor Apuseni, 
numiţi moţi, trudeau în minele de aur, motiv pentru care 
mai erau numiţi, pe drept, „robii aurului”. 

HOREA LA ÎMPĂRAT 

Conducătorul moţilor, Nicula Urs, zis Horea, se 
născuse în satul Albac din Apuseni. Era un bărbat dârz şi 
neînfricat, care iubea mai mult decât orice libertatea. El a 
pornit însoţit de câţiva prieteni de nădejde, pe jos, până la 
Viena. Voia să ceară împăratului habsburgic Iosif al II-lea 
să îmbunătăţească viaţa poporului şi să-i redea drepturile 
răpite de nobili. Convingându-se însă că în zadar aşteaptă 
îndurare de la curţile împărăteşti, Horea şi însoțitorii săi s- 
au întors în Transilvania pentru a-şi cuceri dreptatea prin 
luptă. 

RIDICAREA POPORULUI ÎN ANUL 1 784 

În primăvara anului 1784, Horea ridică la luptă pe 
moţi. Furtuna care pornise din Munţii Apuseni a cuprins, 
treptat, întreaga Transilvanie. Se ridicară pentru dreptate 
toţi cei năpăstuiţi, indiferent de ce neam erau. Ca şi în 
trecut, orăşenii săraci se alăturară şi ei ţărănimii. Stegarii 
năpăstuiţilor ajunseră la Deva şi siliră nobilimea din cetate 
să accepte programul lor, care cerea: nobili să nu mai fie, 
darea s-o plătească toţi şi toţi să muncească; nici iobagi să 
nu mai fie, ci doar oameni liberi. 

„MOR PENTRU POPOR!” 

Nobilii voiau să câştige timp pentru a-şi grupa şi 
concentra toate forţele de care dispuneau. Au cerut ajutor 
împăratului, care nu întârzie cu trimiterea armatei. 
Cetatea de piatră a Apusenilor a fost înconjurată. Lupta a 
fost pierdută. Horea, Cloşca şi Crişan au fost prinşi şi 
întemnițați la Alba Iulia. În închisoare, Crişan s-a 
spânzurat cu nojiţele de la opinci. Horea şi Cloşca au fost 
traşi pe roată, pe dealul „La furci” de lângă Alba Iulia. 
Ultimele cuvinte ale lui Horea au fost: „Mor pentru popor!” 

În satul Albac era o bisericuţă din lemn unde Horea a 
rostit jurământul, înainte de a porni la luptă. Această 


bisericuţă a fost mutată apoi în comuna Florica de lângă 
Piteşti, iar azi se găseşte la Olăneşti, nu prea departe de 
mănăstirea Cozia, ctitoria lui Mircea cel Bătrân. Bisericuța 
străjuieşte pe un deluşor, fiind o amintire peste timp a 
chipului de luptător neînfricat al lui Horea. 

REVOLUŢIA DIN 1821 CONDUSĂ DE TUDOR 
VLADIMIRESCU 

DOMNUL TUDOR 

Tudor Vladimirescu s-a născut în comuna Vladimiri 
din judeţul Gorj. Părinţii săi erau moşneni. De mic a 
cunoscut asuprirea exercitată de boieri asupra celor 
nevoiaşi şi a năzuit spre împlinirea dreptăţii norodului. În 
tinereţea lui zbuciumată participă la războiul ruso-turc din 
anii 1806 - 1812, conducând un corp de panduri împotriva 
Imperiului otoman. Mai târziu, îndeplineşte dregătoria de 
sluger. În ianuarie 1821, văzând că asuprirea poporului a 
ajuns de  nesuportat, atât din partea boierilor, a 
domnitorilor fanarioți, cât şi a turcilor, Tudor se hotărăşte 
să ridice poporul la luptă. Într-o Proclamaţie citită în faţa 
mulţimii adunate la Padeş (Mehedinţi), Tudor spunea: 
„Veniţi dară fraţilor, veri de ce neam veţi fi, pentru ca eu 
răul să-i pierdem pe cei răi şi să ne fie nouă bine”. Iar pe 
boieri îi asemuieşte cu balaurii şi şerpii veninoşi. 

Deoarece s-a ridicat din popor şi a slujit interesele 
acestuia, poporul l-a socotit pe drept conducătorul său, 
numindu-l Domnul Tudor. 

TUDOR LA BUCUREŞTI 

Sub steagul lui Tudor s-au strâns ţărani, orăşeni, 
panduri, arnăuţi. În fruntea oştii sale, Tudor trece Oltul şi, 
în martie 1821, ajunge la Bucureşti, stabilindu-şi tabăra pe 
Dealul Cotrocenilor. 

Mulţi boieri fug înspăimântați, în afară de câţiva, 
care rămân pentru a-l atrage pe Tudor de partea lor, dar 
Tudor rămâne neclintit apărător al poporului. 

LUPTA POPOARELOR DIN SUD-ESTUL EUROPEI 

În vremea aceasta, încep lupta de eliberare de sub 
stăpânirea otomană popoarele sârb, bulgar, grec. În 1816, 
se formase în Rusia, la Odesa, societatea secretă Eteria. 


Aceasta era condusă de Alexandru Ipsilanti, iar membrii ei 
făceau parte din nobilimea greacă. Scopul pe care îl 
urmărea Eteria era de a ajuta mişcarea de eliberare din 
Grecia. 

TUDOR ȘI IPSILANTI 

Trecând spre Grecia prin teritoriile româneşti, 
Ipsilanti s-a purtat ca un invadator şi ar fi dorit ca Tudor să 
i se subordoneze. Tudor, ca apărător al poporului, voia să 
sfărâme şi dominaţia boierilor din ţară. Apoi, cu poporul 
eliberat, să săvârşească fapte vitejeşti pentru a pune capăt 
dominaţiei otomane. 

SFÂRŞI TUL LUI TUDOR 

Intre timp, armata turcă pătrunde în ţară. Pentru a 
putea apăra ţara de primejdia otomană, Tudor se îndreaptă 
spre Goleşti, urmărind să ajungă în Oltenia, de unde să 
strângă oşti noi. Ipsilanti trimite pe urmele lui câţiva 
eterişti, care îl prind şi îl ucid mişeleşte, aruncându-i 
trupul într-o fântână. 

ÎNSEMNĂTATEA ŞI URMĂRILE LUPTEI 

După uciderea lui Tudor Vladimirescu, oştile 
otomane înăbuşă lupta pe care acesta o condusese şi 
totodată sfărâmă şi slaba împotrivire a eteriştilor. Deşi 
reprimată, Revoluţia din 1821 a constituit un moment de 
mare însemnătate în lupta de veacuri a poporului român 
pentru dreptate şi libertate. Ea a făcut ca domniile 
fanariote să sfârşească o dată pentru totdeauna, anunțând 
zorii Epocii Moderne. 

REVOLUȚIA DE LA 1848 

a 

ANUL 1848 ÎN EUROPA 

În anul 1848, în multe ţări ale Europei, popoarele s- 
au ridicat la luptă pentru dreptate şi libertate. Primul 
semnal l-a dat Franţa, apoi lupta a izbucnit, pe rând, în 
statele germane şi italiene, în Imperiul habsburgic, 
Ungaria, ţările române. Dar marile imperii ale vremii, 
temându-se de revoluțiile ce urmăreau schimbarea ordinii 
învechite şi nedrepte, s-au unit pentru a înăbuşi în sânge 
lupta popoarelor. 


O SINGURĂ REVOLUȚIE A ROMÂNILOR 


Încă de la formarea sa, poporul român a avut aceleaşi 
idealuri, chiar dacă a fost nevoit să se organizeze separat 
în trei state româneşti. În anul 1848, idealurile comune au 
reieşit din programele de luptă, care conţineau aceleaşi 
prevederi, şi din acţiunile comune pe care le-au desfăşurat 
revoluționarii. "Ţăranii, cei mai numeroşi în societate, 
urmăreau să se elibereze pe deplin de iobăgie şi să capete 
pământ; lucrătorii voiau să-şi îmbunătăţească simţitor 
condiţiile de muncă şi de viaţă; reprezentanţii noii clase - 
burghezia şi intelectualii cu vederi înaintate, voiau să 
schimbe în bine societatea, Toţi doreau lichidarea oricărui 
jug străin şi unirea românilor într-un singur stat. 

MOMENTE LUMINOASE DIN DESFĂŞURAREA 
REVOLUŢIEI ROMÂNE 

Abia venise primăvara. La 27 martie 1848, în laşi s-a 
întrunit o adunare la care au participat vreo mie de 
persoane. Printre participanţi se distingeau poetul Vasile 
Alecsandri, scriitorii Alecu Russo şi Costache Negri, omul 
politic Alexandru loan Cuza. S-a întocmit un proiect de 
constituţie, de fapt o petiție către domnitorul Moldovei, 
Mihail Sturdza. Da. r domnitorul a respins petiția şi a 
poruncit armatei să risipească adunarea. Fruntaşii au fost 
trimişi sub pază la Galaţi, pentru ca de acolo să fie trecuţi 
în Imperiul otoman. Ei reuşesc să scape şi trec munţii la 
Braşov, unde fraţii români din Transilvania pregăteau 
lupta. 

În 3 mai 1848, pe Câmpia Libertăţii de la Blaj, se 
adună o mulţime de oameni, în număr mare fiind ţăranii. În 
fruntea impresionantei mulţimi erau Simion Bărnuţiu, 
Timotei Cipariu, Gheorghe Barițiu, Avram Iancu. Simion 
Bărnuţiu citeşte dorinţele poporului român, în care se 
cereau, mai întâi, desfiinţarea iobăgiei şi drepturi egale 
pentru români, care constituiau majoritatea populaţiei din 
Transilvania şi celelalte naţiuni: unguri, saşi, secui. Dar, 
cum aceste dorinţe nu puteau fi împlinite decât în cadrul 
statului român, s-a strigat ca o fierbinte chemare: „Noi 


vrem să ne unim cu Ţara”. 

La 9 iunie şi românii munteni se adună la Islaz, unde 
cer aceleaşi libertăţi, printre care desfiinţarea clăcii şi 
împroprietărirea ţăranilor. La 11 iunie izbucneşte revoluţia 
la Bucureşti. Aici, poporul a avut în lupta lui conducători 
vrednici ca: Nicolae Bălcescu, Ion Ghica, C.A. Rosetti, I. 
Heliade Rădulescu, Al. Gh. Golescu, Gheorghe Magheru, 
Ana lpătescu. Intreaga vară, revoluţia s-a desfăşurat 
victorios, dar în toamnă, armatele otomane pătrund în ţară 
şi în Bucureşti, înăbuşind revoluţia. De neşters va rămâne 
episodul de la 13 septembrie 
1848, când pompierii ce îşi aveau cazarma în Dealul Spirii, 
sub conducerea căpitanului Pavel Zăgănescu, au angajat 
lupta, mulţi căzând pentru apărarea libertăţii. 

Pe pământul Transilvaniei revoluţia a continuat. 
Revoluţionarii maghiari, în frunte cu Kossuth Lajos, care 
dezlănţuiseră revoluţia la Pesta, cereau în programul lor 
încorporarea Transilvaniei la Ungaria. 

Această intenţie i-a ridicat pe românii ardeleni la 
luptă, sub conducerea lui Avram Iancu. În cele din urmă, 
armatele imperiale, împreună cu cele ale Rusiei ţariste, au 
înăbuşit, în august 
1849, atât revoluţia română, cât şi pe cea maghiară. 

Revoluţia română a fost ca un cântec avântat, dar şi 
ca un zbor de vultur căruia i s-a frânt aripa. Totuşi, 
revoluţia română a înlăturat rânduielile feudale, chiar dacă 
nu pe deplin, făcând tot mai mult loc afirmării societăţii 
noi, burgheze. De la 1848, românii intrau pe deplin în 
Epoca Modernă şi aspirau să-şi realizeze alte două mari 
acte naţionale: unirea şi independenţa! 

ŢĂRILE ROMÂNE, MUNTENIA ŞI MOLDOVA, SE 
UNESC 

DORINȚA DE UNIRE A ROMÂNILOR 

Românii din Muntenia şi Moldova, ca de altfel şi cei 
din Transilvania, erau  însufleţiţi de aceeaşi dorinţă 
arzătoare de a se uni într-o singură ţară. Pentru aceasta 
luptaseră înaintaşii lor sub Mihai Viteazul la 1600. De 
atunci, lupta nu mai încetase, cunoscând momente 


înălţătoare la 1848. Acum însă, după trecerea atâtor 
veacuri, erau hotărâți să sece râul despărțitor, Milcovul, şi 
să fie tot una, gândind la clipa când vor putea să întindă 
hora şi cu fraţii de peste munţi. 

LUPTA PENTRU UNIRE 

În anul 1857, la laşi şi la Bucureşti se formează 
Divanuri Ad-Hoc pentru a hotări Unirea. Din divanuri 
făceau parte reprezentanţi ai boierimii, ai burgheziei, ai 
intelectualilor şi ai ţărănimii, cum erau: Mircea Mălăieru, 
Constantin Tănase şi Moş Ion Roată. 

Divanurile întocmesc cereri pe care le trimit spre 
aprobare celor şapte mari puteri întrunite în Conferinţa de 
la Paris. Cele trei imperii - otoman, habsburgic şi țarist - 
care se opuneau Unirii, hotărăsc ca ţările române să se 
unească sub numele de Principatele Unite ale Moldovei şi 
ale Ţării Româneşti, ca fiecare principat să-şi aleagă un 
domnitor, adunări şi guverne separate şi să aibă capitala 
sa, la laşi şi Bucureşti. 

BIRUINŢA UNIRII 


Poporul şi-a luat soarta în propriile mâini. El înfrânge 
voinţa marilor puteri şi determină adunările să aleagă 
acelaşi domnitor, în persoana lui Alexandru loan Cuza, 
patriot cunoscut încă din timpul Revoluţiei de la 1848. 
Acesta este ales la 5 ianuarie 1859, în Moldova, şi la 24 
ianuarie 1859, în Muntenia. În felul acesta, ziua de 24 
Ianuarie devine una dintre cele mai însemnate sărbători 
naţionale ale 


românilor, ziua Unirii Principatelor, prima etapă a 
formării statului naţional român modern. 

ÎNSEMNĂTATEA DOMNIEI LUI CUZA 

Domnitorul Alexandru loan I şi primul ministru 
Mihail Kogălniceanu au realizat, între anii 1859 - 1866, o 
serie de reforme care au consolidat Unirea, au modernizat 
statul şi au contribuit la întărirea lui. După ce la 24 
ianuarie 1862 se unifică adunările, guvernele, capitalele, 
iar ţara se va numi România, au fost efectuate: reforma 


agrară, reforma învăţământului, a armatei, a justiţiei, 
reforma administrativă etc. în felul acesta, chipul lui 
Alexandru loan I rămâne ca o făclie ce a ars cu folos, spre 
binele patriei noastre! 

GLORIOSUL RĂZBOI PENTRU INDEPENDENTĂ 
DE LA 1877 

VIS DE VEACURI 

Anul 1877 îi va chema pe români la jertfa pentru 
realizarea unui mare ideal - independenţa naţională. Dar 
acest deziderat venea de departe, din adâncurile istoriei, 
continua visul de veacuri al strămoşilor care dăduseră 
mereu jertfe pentru libertate. 

MIHAIL KOGĂLNICEANU PROCLAMĂ 
INDEPENDENŢA 

Imperiul otoman continua să-şi exercite dominaţia 
asupra popoarelor din Balcani. Nici România nu era scutită 
de plata tributului, iar Imperiul otoman impunea ţării 
noastre multe bariere în desfăşurarea comerţului. 

Între 1875 - 1876 sârbii, bulgarii, muntenegrenii se 
ridică la luptă. Rusia ţaristă, care era interesată să 
lovească în rivalul său, Imperiul otoman, promite ajutor. În 
acest scop, ţarul pretindea trecerea trupelor ruse pe 
teritoriul României, la sud de Dunăre, unde se aflau oştile 
otomane. Primul ministru Ilon C. Brătianu şi Mihail 
Kogălniceanu, care era atunci ministru de externe, au 
plecat în fruntea unei delegaţii la Livadia, în Crimeea, 
unde au purtat convorbiri cu ţarul Alexandru al II-lea şi 
cancelarul Gorceakov. Ca rezultat al acestor convorbiri, la 
4 aprilie 1877, se semnează la Bucureşti o convenţie 
românorusă, în care se stabileau condiţiile trecerii trupelor 
ruse prin România şi participarea, la nevoie, a românilor la 
război. 

Aflând de această convenţie, otomanii încep să 
bombardeze porturile româneşti de la Dunăre: Brăila, 
Calafat, Bechet, Olteniţa, Călăraşi. Artileria română a 
răspuns bombardând Vidinul. În felul acesta, s-a ajuns la o 
stare de război între România şi Turcia. Mobilizată, armata 
română a asigurat trecerea Dunării de către armatele ruse. 


În tot acest timp, românii au aşteptat momentul de a 
începe şi ei lupta. 

La 9 mai 1877, Mihail Kogălniceanu proclamă 
independenţa României în Adunarea Deputaţilor. Într-un 
discurs istoric el spunea: „Suntem independenţi: suntem 
naţiune de sine stătătoare... suntem o naţiune liberă şi 
independentă”. 

INDEPENDENŢA, CAUZĂ A ÎNTREGULUI POPOR 

Dar nu era de ajuns numai proclamarea 
independenţei. Ea trebuia consfinţită prin luptă. La scurt 
timp după ce încep operaţiuni militare împotriva oştilor 
otomane, armatele ruse suferă înfrângeri. Atunci, 
comandamentul rus cere ajutor grabnic lui Carol I şi „junei 
armate române”. Românii trec Dunărea pe la Calafat şi 
intră cu hotărâre în luptă, dornici, ca şi străbunii lor, să 
scuture jugul străin. Independenţa a fost aspiraţia 
întregului popor român. La luptă au participat românii din 
toate părţile ţării, atât din teritoriul României, cât şi din 
teritoriile româneşti aflate atunci sub stăpâniri străine. 

EROISMUL ROMÂNILOR 

Pornind la luptă cu eroismul lor legendar, românii s- 
au acoperit de glorie în luptele de la sud de Dunăre, 
luptând nu numai pentru propria libertate, ci şi pentru a 
ajuta poporul bulgar, ca şi alte popoare subjugate, să-şi 
obţină independenţa. 

De neuitat vor rămâne faptele de vitejie ale atâtor 
oşteni căzuţi la datorie cu faţa la duşman sau 
supraviețuind războiului, în luptele de la Griviţa, Rahova. 

Plevna (unde comanda supremă a forţelor româno- 
ruse a aparţinut domnitorului Carol I), Smârdan, Vidin: 
căpitanul Valter Mărăcineanu, maiorul George Şonţu, 
soldatul Grigore Ion din Ploieşti, maiorul Moise Grozea din 
Banat, Gheorghe 'Ţintilă. 

Iar ca Leonida, Candiano Popescu... Numărul lor este 
imens! Numele lor se păstrează în cărţile de istorie ce 
descriu faptele de vitejie ale românilor sau încrustate în 
zidul mausoleului de la Plevna ori al celui de la Griviţa. 
Alte nume au rămas necunoscute, dar toate s-au contopit 


într-unul singur: acela de român! Eroismul s-a manifestat 
în multiple feluri. Desigur, mai întâi în lupta cu arma în 
mână, asaltând şi cucerind prin mari jertfe redutele 
Griviţa, Rahova şi cetatea Plevna sau în crâncena bătălie 
de la Smârdan. 

Vasile Alecsandri a fost poetul ce a glorificat anul 
1877. Poezii din ciclul „Ostaşii noştri”, ca „Sergentul”, 
„Peneş Curcanul”, „Hora de la Griviţa”, „Căpitanul 
Romano”, vor rămâne nemuritoare, ca şi faptele eroilor 
înşişi; Nicolae Grigorescu a pictat, schiţând chiar pe linia 
frontului, multe scene de război şi, mai ales, celebra pânză 
„Atacul de la Smârdan”; medicii, în frunte cu generalul 
Carol Davila, au îngrijit pe răniţi, salvând multe vieţi 
omeneşti şi redând pe unii luptei. Pe drept cuvânt spunea 
în poezie Vasile Alecsandri, referindu-se la eroismul 
românesc: „Astăzi lumea ne cunoaşte, / Român zice, viteaz 
zice!” 

Pornind la luptă cu eroismul lor legendar, românii s- 
au acoperit de glorie. 

ÎNSEMNĂTATEA CUCERIRII INDEPENDENŢEI 

În noiembrie 1877, când a căzut cetatea Plevnei, 
comandantul suprem al oştilor otomane, Osman-Paşa, a 
predat steagul cetăţii colonelului român Mihail Cerchez. 
După alte biruinţe, care au permis trupelor ruse să 
înainteze până la Adrianopol, sultanul s-a văzut nevoit să 
consimtă la încheierea păcii. Tratatul s-a semnat mai întâi 
la San-Stefano şi apoi la Berlin. Prin tratatul de la Berlin 
(1878), România. 

Serbia şi Muntenegru deveneau independente. 
Românii reluau străvechiul teritoriu românesc al Dobrogei, 
care fusese stăpânit, aşa cum se ştie, de Mircea cel Bătrân. 
În felul acesta, România intra şi în posesia portului 
Constanţa, dobândind ieşire la mare. Pe plan politic. 

Războiul de Independenţă se desfăşurase în vreme ce 
domnitor era prinţul Carol, venit în ţară în anul 1866, după 
abdicarea domnitorului 

Alexandru loan I. Prinţul Carol făcea parte dintr-o 
dinastie domnitoare din Prusia, numită Hohenzollern. În 


1881, statul român s-a proclamat regat şi Carol I - rege. 

Cucerirea independenţei a constituit un moment de 
răscruce în România, accelerând intrarea sa pe calea 
dezvoltării moderne. 

RĂSCOALA ŢĂRANILOR DE LA 1907 

La sate, viaţa era din ce în ce mai grea pentru 
majoritatea ţăranilor, care, siliţi de mizerie, s-au văzut 
nevoiţi să-şi vândă ogorul cu care fuseseră împroprietăriți, 
la 1864, de Cuza. Astfel, ei trebuiau să muncească pe 
pământul moşierilor, în schimbul obţinerii produselor 
necesare traiului. De la o vreme, boierii au început să dea, 
pentru o sumă de bani, administrarea moşiei unor 
arendaşi, care încercau să obţină venituri cât mai mari, 
plătind munca ţăranilor cu din ce în ce mai puţine cereale. 
Astfel jecmăniţi, ţăranii ajunseseră muritori de foame, 
produsele primite neajungându-le să-şi hrănească familiile 
din toamnă până în primăvară. In aceste condiţii, pelagra 
şi tuberculoza storceau, la fel de nemiloase, vlaga din 
aceşti năpăstuiţi de sărăcie. 

Nemulțumirea ţăranilor s-a transformat în răzvrătire 
în februarie 1907, când, începând din satul Flămânzi, din 
nordul Moldovei, focul răscoalei s-a întins în toate judeţele 
ţării, cu deosebire în Botoşani, Dorohoi, laşi, Suceava, 
Neamţ, Roman, Bacău, Vaslui, Fălciu, Râmnicu-Sărat, 
Buzău, Teleorman, Vlaşca, Olt. Pojarul răscoalei a fost 
înăbuşit cu forţa, unele sate fiind distruse cu tunul şi mulţi 
ţărani plătind cu viaţa încercarea de a-şi îmbunătăţi soarta 
şi de a pedepsi nedreptatea. 

Aceste evenimente tragice dovedeau că sunt 
necesare o nouă împroprietărire şi adoptarea unor măsuri 
de uşurare a vieţii acestei mari categorii sociale, a cărei 
muncă stătea la baza bunăstării societăţii. Mulţi scriitori şi 
oameni politici au protestat împotriva barbariei cu care a 
fost înăbuşită răscoala, între ei, glasul lui Iorga a fost cel 
mai puternic în rostirea unui blestem la adresa celor care 
i-au adus pe ţărani în această situaţie, iar Liviu Rebreanu a 
înfăţişat, în  zguduitorul său roman  „Răscoala”, 
dramatismul acestui grav eveniment social de la începutul 


secolului XX. _ Ş 

ROMANIA IN PRIMUL RAZBOI MONDIAL (1914 
- 1918) 

MARILE PUTERI DEZLĂÂĂNŢUIE RĂZBOIUL 


La 15 iulie 1914, invocând drept pretext atentatul de 
la Sarajevo împotriva principelui moştenitor al Austro- 
Ungariei, Franz-Ferdinand, marile puteri încep un război 
de mari proporţii, care se întinde treptat, pornind din 
Europa, pe toate continentele. Ele s-au grupat în două 
mari tabere militare: Tripla înțelegere (Antanta), din care 
făceau parte Anglia, Franţa şi Rusia, şi Tripla Alianţă: 
Germania, Austro-Ungaria şi, la început, Italia. Statele mici 
s-au alăturat, pe rând, unuia sau altuia din cele două 
blocuri, în funcţie de interesele pe care le urmăreau. Prin 
atitudinea ei agresivă, urmărind dominația lumii, 
Germania grăbeşte dezlănţuirea războiului. 

NEUTRALITATEA ROMÂNIEI 

Primul Război Mondial a început în iulie 1914. Doi 
ani (1914 - 1916) România a fost neutră. În acest timp, 
guvernul român a fost atent la desfăşurarea operaţiunilor 
militare pe fronturile de luptă, interesul românilor de a 
intra în război nu era acela de a ocupa teritorii ce nu le 
aparţineau, ci de a elibera teritoriile româneşti aflate sub 
stăpânire străină. In acest scop, o delegaţie română 
condusă de primul ministru Ion I.C. Brătianu a mers la 
Londra, unde a purtat tratative cu reprezentanţii Antantei. 
La 4 august 1916 s-a semnat la Bucureşti un tratat de 
alianţă între România şi puterile Antantei, precum şi o 
convenţie militară. Conform acesteia, România a intrat în 
război la 14 august 1916, de partea Antantei, hotărâtă ca 
prin luptă şi jertfă, ca de atâtea ori în frământata sa 
istorie, să reîntregească hotarele strămoşeşti. 

ROMÂNII TREC CARPAŢII 

Armatele române au trecut Carpaţii în Transilvania 
pentru a o elibera de sub stăpânirea Austro-Ungariei. 
Umbrele lui Mihai şi Iancu stăruiau vii în inimile soldaţilor. 
Din nou se cânta „Deşteaptă-te, române!”, imnul de la 


1848, şi marşul zilei „Treceţi batalioane române Carpaţii”. 
Fraţii din Transilvania îi primesc cu urale şi flori. Ostaşii 
români luptă cu entuziasm, izbutind să elibereze o parte 
din sudul Transilvaniei, deşi erau în condiţii de 
inferioritate numerică şi slabă dotare cu armament. 
Trupele germane şi austro-ungare au început curând 
ofensiva spre Carpaţi, silindu-i pe români să se retragă. 

Pe Olt şi pe Jiu, românii au înscris pagini de măreaţă 
epopee. Au murit la datorie ostaşi şi ofiţeri. Pe valea Jiului 
a căzut la datorie generalul Ion Dragalina, iar pe Olt, 
generalul David Praporgescu. In Dobrogea, armatele 
germane, la care s-au adăugat armate bulgare şi turceşti, 
au dat o grea lovitură românilor, lipsiţi de sprijinul militar 
pe care Antanta se obligase prin tratat să îl dea. O altă 
grupare masivă germană a pătruns pe la Zimnicea, trecând 
Dunărea în teritoriul românesc. 

Armatele române erau în pericol de a fi prinse între 
două fronturi. În aceste grele condiţii, se ordonă 
retragerea în Moldova. Curtea regală, regele Ferdinand, 
guvernul şi administraţia şi-au mutat sediul la Iaşi. 
Germanii ocupă Muntenia şi capitala ţării, motiv pentru 
care situaţia românilor era foarte grea. 

STRĂLUCITELE VICTORII DE LA  MĂRĂŞTI, 
MĂRĂŞEŞTI, OITUZ 

In vara anului 1917, duşmanii, care ocupau atunci 
aproape tot pământul ţării, se aruncă asupra Moldovei. Cu 
eroismul legendar de care dăduseră dovadă moşii şi 
strămoşii lor, apărându-şi cu străşnicie moşia, sub deviza 
„Pe-aici nu se trece!”, românii au obţinut strălucite 
biruinţe pe frontul de la Mărăşti, Mărăşeşti, Oituz. Numele 
lor a rămas încrustat pe vecie în bronzul istoriei. Între ei: 
generalul Alexandru Averescu, generalul Eremia 
Grigorescu, căpitanul Grigore Ignat,  grenadierul 
Constantin Muşat, sublocotenentul Ecaterina Teodoroiu, 
eroina de la Jiu. Mausoleul de la Mărăşeşti străjuieşte şi 
astăzi ca semn de cinstire peste veacuri a faptei românești 
de atunci. Această biruință a însemnat începutul izgonirii 
duşmanului de pe pământul ţării şi a apropiat ziua Unirii 


celei mari şi depline a românilor. 

MAREA UNIRE DE LA 1 DECEMBRIE 1918 

UNIREA VINE DIN TRECUT! 

Ca şi independenţa, lupta pentru Unire aparţine 
veacurilor de luptă şi jertfă, dorinţei tuturor românilor de a 
trăi într-o singură ţară, în hotarele ei strămoşeşti. Fapta lui 
Mihai de la 1600 se izbise de vitregia vremurilor, dar 
rămăsese în inimile românilor. La 24 Ianuarie 1859, se 
uniseră doar ara Românească şi Moldova. In urma 
Războiului de Independenţă din 1877 şi Dobrogea revenise 
la patria mamă. Totuşi mai erau teritorii româneşti 
stăpânite de străini. Clipa Unirii celei mari se apropia cu 
paşi repezi! 

ADUNAREA ISTORICĂ DE LA ALBA IULIA 

Germania şi Austro-Ungaria au fost înfrânte în 
război. Imperiul austro-ungar s-a prăbuşit şi popoarele 
oprimate s-au eliberat. In felul acesta s-a creat şi pentru 
români posibilitatea de a realiza Unirea. În martie 1918, 
străvechiul teritoriu românesc dintre Prut şi Nistru, numit 
Basarabia, care fusese ocupat de Rusia ţaristă, se uneşte 
cu România. În noiembrie 1918, acelaşi lucru se 
înfăptuieşte şi cu Bucovina. 

În Transilvania, oameni politici patrioţi, care 
cunoscuseră închisorile şi prigoana statului austro-ungar 
în neclintirea cu care au luptat pentru libertatea naţională, 
au declanşat o vastă campanie de mobilizare a întregii 
suflări româneşti, pentru a-şi exprima, într-o mare adunare 
plebiscitară, dorinţa firească de a se elibera de sub 
asuprirea străină. Între ei, în primele rânduri, se afla 
preotul Vasile Lucaciu, cel ce suferise, în procesul celor 
300 de  memorandişti, de la 1894, cea mai aspră 
condamnare: cinci ani de temniţă. 

La 1 Decembrie 1918, Marea Adunare populară de la 
Alba Iulia hotărăşte unirea Transilvaniei cu România. Actul 
de proclamare a Unirii a fost citit de unul dintre fruntaşii 
luptei naționale, Vasile  Goldiş. Peste 100.000 de 
participanţi la acest eveniment istoric măreț, purtând 
eşarfe tricolore şi strigând „Trăiască România!”, au 


aprobat cu bucurie nestăvilită unirea Transilvaniei cu 
Ţara. Ei cântau imnul scump românilor: „Pe-a nostru 
steag”. Reprezentanţii ungurilor, ai germanilor şi ai 
şvabilor au aprobat şi ei acest act istoric. 

ÎNSEMNĂTATEA ŞI ÎN VĂȚĂÂMIN TELE UNIRII 

Unirea cea Mare a însemnat încununarea unei lupte 
seculare şi realizarea statului național unitar român, 
eveniment ce s-a înfăptuit sub sceptrul regelui Ferdinand. 
Un rol important în desăvârşirea Unirii l-au avut Iuliu 
Maniu şi Ionel I.C. Brătianu. Totodată s-a putut vedea că, 
dacă românii n-ar fi dat noi jertfe, nici această Unire nu le- 
ar fi venit de-a gata, din bunăvoința marilor puteri, la masa 
tratativelor. Eroismul poporului s-a dovedit încă o dată o 
forţă de neînvins, care deschidea României calea afirmării 
ei depline în istorie. 

PROGRESE CULTURALE 

Epoca Modernă (1848 - 1918) a înregistrat şi un 
avânt deosebit în viaţa culturală a ţării. Scriitori, poeţi, 
artişti, istorici, oameni de ştiinţă vor îmbogăţi cultura 
românească pe toate planurile. Acum se afirmă Nicolae 
Bălcescu, I. Heliade Rădulescu, Mihail Kogălniceanu, 
Vasile Alecsandri, Alecu Russo, Dimitrie Bolintineanu, 
Grigore Alexandrescu, strălucita generaţie de la 1848, 
urmată imediat de Alexandru Odobescu, B.P Haşdeu, Al. 
Davila, Titu Maiorescu, Ion Creangă, loan Slavici, George 
Coşbuc, I.L. Caragiale, B. Şt. Delavrancea, precum şi de 
geniul poeziei româneşti, Luceafărul ei, „poetul 
nepereche”, Mihai Eminescu. 

Exceptând „Şcoala Ardeleană (Samuil Micu, 
Gheorghe Şincai, Petru Maior) - care afirmase cu putere 
sentimentul naţional şi conştiinţa naţională - şi pe poeţii 
Văcăreşti - care înseamnă începutul literaturii noastre 
culte -, generaţia de la 1848 a marcat o primă treaptă în 
slujirea sfintelor idealuri româneşti de unitate şi 
independenţă. Cel mai de seamă dintre ei, „bardul de la 
Mirceşti”, Vasile Alecsandri, legat idisolubil de cele trei 
mari momente istorice ale afirmării naţiunii române şi ale 
Epocii Moderne (1848, 1859, 1877), a fost expresia 


n 


„poetului ce cântă a patriei mărire”. Ca întreaga sa 
generaţie, el a avut grijă, urmând îndemnul lui lenăchiţă 
Văcărescu, să lase moştenire urmaşilor „creşterea limbii 
româneşti şi-a patriei cinstire”. 

Cât de frumos o spune Alecsandri, la naşterea ca 
poet a lui Eminescu: 

„E unul care cântă mai dulce decât mine? 

Cu-atăt mai bine ţării, şi lui cu-atăt mai bine. 

Apuce înainte s-ajungă cât de sus. 

La răsăritu-i falnicse-nchină-al meu apus. 

La rândul lui, Eminescu lăsa urmaşilor, ca un alt 
minunat testament spiritual, comoara poeziei sale şi 
dorinţa fierbinte ca la trecutul ei mare România să aibă 
parte şi de un mare şi fericit viitor. Poetul a dezvăluit 
sensibilitatea şi profunzimea de gândire a neamului său, a 
dat strălucire cuvântului şi s-a impus ca o culme către care 
a tins de atunci sufletul românesc. 

Ca poet naţional, Mihai Eminescu a fost strâns legat 
de întreaga noastră istorie; prin geniul său a dus peste 
hotare, mai bine decât oricine, faima şi specificul naţiunii 
române, astfel încât se poate spune despre România că 
este patria lui Eminescu, aşa cum, de pildă, se spune 
despre Italia că este patria lui Dante, Anglia - a lui 
Shakespeare, Spania - a lui Cervantes. 

George Enescu, un alt geniu al spiritualităţii 
româneşti, îşi va începe activitatea în acel sfârşit de Epocă 
Modernă, strălucit mesager dăruit de poporul român 
culturii universale. Pe un alt plan deci, dar tot de înaltă 
simţire şi spiritualitate românească, de multe ori în 
străinătate se vorbeşte despre România drept „patria lui 
George Enescu”. 

Epoca Contemporană, deschisă de Marea Unire din 
1918, şi-a găsit maxima afirmare pe plan cultural în 
perioada interbelică (1918 - 1939). Continuând tradiţiile 
culturii româneşti din Evul Mediu şi Epoca Modernă, 
românii au dat din nou oameni de mare valoare culturii 
universale. Demnă de remarcat este prezenţa unor 
personalităţi de răsunet internaţional şi de prestigiu în 


toate domeniile culturii. 

Literatura clasică românească este dezvoltată de 
titanii realismului nostru: Mihail Sadoveanu (supranumit şi 
„Ceahlăul prozei româneşti”), scriitor profund, care scrie 
opere remarcabile, precum „Fraţii Jderi”, „Neamul 
Şoimăreştilor” sau „Baltagul”; Liviu Rebreanu, scriitor 
complex şi profund, cu romanele sale sociale şi istorice: 
„lon”,  „Răscoala”, „Pădurea spânzuraților”; Cezar 
Petrescu, în romanele sale, creează o galerie imensă de 
personaje, putând fi asemuit cu Balzac al francezilor (în 
romanul cel mai reprezentativ, „întunecare”, este 
admirabil zugrăvită lumea românească ieşită din Primul 
Război Mondial); nemuritoare rămâne opera lui Camil 
Petrescu, prin romanele sale „Un om între oameni” (viața 
lui Nicolae Bălcescu) şi „Ultima noapte de dragoste, întâia 
noapte de război” (popas la acelaşi capitol al războiului de 
reîntregire al românilor). 

În paralel cu prozatorii, se remarcă poeţii, dintre 
care excelează Tudor Arghezi, George Bacovia, Ion Barbu, 
Octavian Goga, Şt. O. Iosif, Lucian Blaga - genii ale simțirii 
şi gândirii româneşti. 

Realismului i se adaugă şi alte curente ca: 
semănătorismul, poporanismul (având ca reprezentant pe 
C. Stere) şi mai ales simbolismul, pornind de la poetul 
Alexandru Macedonski şi continuând cu poezia muzicală a 
lui Ion Minulescu. Au apărut şi curente de avangardă, 
care, pentru a atinge originalitatea şi a se impune, cultivau 
o literatură şi artă abstracte, în afara realităţii cotidiene. 
Astfel au fost cubismul, dadaismul, futurismul (gândirea 
despre viitor) etc. Majoritatea acestor curente nu s-au 
putut însă concretiza în opere de substanţă, dovedindu-se 
doar experienţe. 

Acestor mari creatori, li se adaugă nume de ales 
răsunet şi în plan universal, precum Mircea Eliade, Eugen 
Ionescu şi Constantin Noica. In jurul principalelor 
publicații ale vremii interbelice se nasc adevărate centre 
de creație literară şi artistică, cum ar fi: „Viaţa 
Românească”, sub conducerea lui Garabet Ibrăileanu, 


„Zburătorul”, îndrumat de Eugen Lovinescu şi „Gândirea”, 
al cărei ideolog a fost poetul Nichifor Crainic. La cei doi 
mari critici literari, Ibrăileanu şi Lovinescu, teoria şi critica 
literară au adăugat numele prestigioase ale lui George 
Călinescu şi Tudor Vianu. 

Arta dăruieşte pe inegalabilul Constantin Brâncuşi. 
Acesta creează o operă de mari proporţii, de inspiraţie 
populară, căreia îi imprimă suflul modern în lucrări ca: 
Masa tăcerii, Poarta sărutului, Coloana Infinitului, Pasărea 
măiastră. Nume şi opere de neuitat în domeniul picturii 
vor înscrie: Th. Pallady, G. Petraşcu, Nicolae Tonitza, Camil 
Ressu, Jean Al. Steriadi, Ion Țuculescu. Toți aceştia 
continuă, într-o nouă concepţie şi viziune artistică, opera 
marilor înaintaşi ai Epocii Moderne: Nicolae Grigorescu, 
Theodor Aman, Gheorghe Tattarescu, Carol Storck, Ion 
Andreescu, Ştefan Luchian. Arhitectura românească 
reliefează puternica personalitate a lui Ion Mincu şi Petre 
Antonescu. George Enescu duce arta componistică la 
apogeu prin „Rapsodia română”. 

Din peisajul disciplinelor umaniste, istoria, patronată 
de muza Clio, este strălucit reprezentată de marele nostru 
cărturar Nicolae Iorga, „Luceafăr al istoriei românilor, 
care are o operă vastă, ca şi a lui Dimitrie Cantemir 
odinioară, înscrisă în mai multe domenii ale culturii şi ale 
creaţiei. Alături de el, se impun prestigioşii A.D. Xenopol, 
Vasile Pârvan, D. Onciul, Gh. 

Brătianu, Ion Nistor, loan Lupaş. Filosofia 
românească prezintă nume de mare prestigiu: Lucian 
Blaga, Mircea Eliade, P. P. 

Negulescu, Emil Cioran, C. Rădulescu-Motru, Nae 
Ionescu, D.D. Roşca. În sociologie se remarcă Dimitrie 
Gusti. 

Nu există domeniu al ştiinţelor pe care creatorii 
români să nu-l fi cercetat şi onorat prin mari şi durabile 
opere. Să nu-i uităm astfel pe nemuritorii temerari ai 
tehnicii aviaţiei, ai zborurilor înalte: Aurel Vlaicu, Traian 
Vuia, Henri Coandă; pe matematicienii: Gh. Ţiţeica, 
Dimitrie Pompeiu, Traian Lalescu; pe fizicienii Ştefan 


Procopiu, Horia Hulubei, Eugen Bădărău; pe chimiştii: Gh. 
Spacu, C. Neniţescu şi G. Longinescu; pe geografii: Simion 
Mehedinţi şi Gh. Vâlsan; pe geologii: I. Simionescu, Gh. 
Munteanu-Murgoci şi Ludovic Mrazek; pe biologii: Emil 
Racoviţă, Grigore Antipa. Ştiinţa medicinei a fost ilustru 
reprezentată de Victor Babeş, loan Cantacuzino, Gheorghe 
Marinescu. În ştiinţele juridice s-au distins: Nicolae 
Titulescu (unul dintre cei mai mari diplomaţi ai perioadei 
interbelice), Mircea Djuvara, Andrei Rădulescu. 

Sunt numai câteva nume de oameni iluştri cu care 
cultura noastră se afirmă şi se mândreşte. Ei au făcut 
onoare ţării, fiind, prin cultură, la înălţimea faptelor de 
seamă din istoria românilor. 

CU FAŢA SPRE VIITOR 

(SINTEZĂ CRONOLOGICĂ DE ISTORIE 
CONTEMPORANĂ) 

Mare bucurie cuprinsese sufletele românilor în acea 
zi de 
1 Decembrie a anului 1918! Deşi era în plină iarnă, parcă 
venise primăvara pe plaiurile româneşti. Patria română 
semăna cu o mamă căreia mâini hrăpăreţe îi răpiseră 
copiii şi acum îi regăsea, după amar de ani, şi putea fi 
fericită să-i strângă la pieptul ei. Poporul român îşi 
glorifica eroii căzuţi la datorie pentru reîntregirea 
neamului. Toţi ştiau însă cât de mari fuseseră jertfele 
pentru ca România să renască în hotarele ei strămoşeşti. 
Războiul pricinuise pagube uriaşe, atât materiale, cât şi 
umane. Economia era ruinată. Mulţi dintre cei întorşi la 
vetre erau mutilaţi de focul războiului. Câte familii în 
suferinţă, câţi părinţi şi copii care-i plângeau pe cei 
dispăruţi! 

Dar poporul român a găsit iar acea forţă care să-l 
ajute să nu se plece în faţa greutăților, ci să privească 
încrezător viitorul. A muncit şi de astă dată cu sârg, pentru 
a-şi vindeca rănile, pentru refacerea şi renaşterea 
României. Binefacerile nu au întârziat să se arate. Un rol 
important în refacerea vieţii economice l-a avut faptul că, 
acum, bogăţiile întregii ţări puteau fi folosite de români în 


scopul progresului societăţii româneşti. Legăturile dintre 
românii de pe ambele versante ale Carpaţilor, care veacuri 
de-a rândul fuseseră menținute doar prin credinţa în cauza 
unităţii, acum nu mai erau stăvilite de nicio oprelişte. Un 
lucru rămânea limpede: poporul nostru n-a putut fi clintit 
din locul lui de pe pământ, nu i-au putut fi smulse 
rădăcinile, nimeni nu l-a putut face să-şi uite fiinţa. El şi-a 
păstrat credinţa în dreptate şi libertate. Cele mai înaintate 
elemente ale poporului - cărturarii - dintre care în primul 
rând scriitorii, au fost purtătorii de cuvânt ai celor mai 
înalte idealuri şi sentimente patriotice. In scurt timp, 
trăind în pace cu toţi vecinii, România a renăscut şi a 
progresat. 

În anii 1929 - 1933, România, ca şi celelalte state ale 
lumii, a trecut printr-o necruțătoare criză, ce a adus noi 
dureri şi suferinţe. leşită din această situaţie, în plină 
refacere, viitorul se întunecă din nou. Norii se abătură 
deasupra Carpaţilor. Se înfiripase în Europa şi creştea ca 
un balaur cu mai multe capete un duşman înverşunat al 
popoarelor - fascismul german al lui Hitler. Metodele 
fascismului erau teroarea, jaful, asasinatele, scopul lui - 
cotropirea şi dominaţia mondială. În anii 1933 - 1939, 
principalele state fasciste - Germania, Italia şi Japonia - au 
iniţiat războaie sau acţiuni agresive asupra unor state 
independente, iar la 1 septembrie 
1939, prin invadarea Poloniei, au dezlănţuit al Doilea 
Război Mondial. 

În România, Hitler şi-a găsit adepţi în Garda de Fier. 
Poporul român a cunoscut iar o vreme crâncenă, timp în 
care au fost ucişi mulţi luptători pentru dreptate şi 
libertate. Marele cărturar Nicolae Iorga a plătit cu viaţa 
faptul că acuzase cu tărie fascismul. România a cunoscut 
din nou dureri. [ara a pierdut părţi din trupul său şi a 
sângerat din plin. În anul 
1940, ca urmare a pactului Molotov-Ribbentrop, Uniunea 
Sovietică a ocupat provinciile româneşti Basarabia şi 
Bucovina. 

Dictatul de la Viena i-a îngăduit Ungariei să ocupe 


nordul Transilvaniei, iar Bulgaria şi-a însuşit teritoriul din 
sudul Dobrogei, numit Cadrilater, cu frumoasa şi 
pitoreasca staţiune Balcic. Însăşi existenţa României era 
ameninţată! 

O consecinţă imediată a acestor cedări a fost 
abdicarea lui Carol al Il-lea (6 septembrie 1940) şi 
instalarea la cârma ţării a generalului Ion Antonescu. 
Asociaţi la guvernare, legionarii vor urmări să acapareze 
puterea politică, dezlănţuind o rebeliune sângeroasă (21 
ianuarie 1941), înăbuşită prompt de armată, care a 
acordat sprijin lui lon Antonescu, asigurându-i astfel 
stabilitatea guvernării. În aceste condiţii, România s-a 
alăturat Germaniei în războiul împotriva Uniunii Sovietice 
(22 iunie 1941), urmărind să-şi redobândească teritoriile 
anexate. 

Suferințele aduse de continuarea războiului şi 
înfrângerea Germaniei pe frontul rusesc au determinat în 
ţară declanşarea, printr-o lovitură de palat, a insurecției 
(23 august 1944), întoarcerea armelor împotriva trupelor 
de ocupaţie hitleriste făcând posibilă înfăptuirea celuilalt 
deziderat al românilor - eliberarea părţii de nord a 
Transilvaniei, răpită prin Dictatul de la Viena. Luptând cu 
vitejie, armata română a izbutit, cu grele jertfe de sânge, 
să izgonească trupele hitleristo-hortyste de pe pământul 
patriei (25 octombrie 1944), continuând însă lupta, alături 
de armatele aliate şi dincolo de fruntariile ţării - în 
Ungaria, Cehoslovacia şi Austria - până la capitularea 
hitleriştilor (9 mai 1945). Mulţi ostaşi români s-au jertfit 
astfel pentru libertatea popoarelor, contribuţia armată a 
României situându-se pe locul al IV-lea în rândul ţărilor 
care au învins fascismul (după Statele Unite ale Americii, 
Marea Britanie şi U.R.S.S.). Dar parcă românii nu plătiseră 
îndeajuns setea lor de libertate. Au venit noi dureri şi 
frământări. Contribuţia României la victorie a fost trecută 
sub tăcere, fiind socotită ţară învinsă şi impunându-i-se 
plata către U.R.S.S. a unei uriaşe datorii de război. Ţara 
rămânea în continuare sub ocupaţie. Apoi, în perioada 
1946 - 1953, au urmat schimbările legate de instaurarea 


unui nou regim politic, prin formarea unui guvern condus 
de Petru Groza (6 martie 1945), în care comuniştii aveau o 
mare pondere, şi care, sub presiunea forţelor de ocupaţie, 
au declanşat schimbări de structură, potrivit modelului 
sovietic. Regele Mihai a fost constrâns să abdice (30 
decembrie 1947); Marea Adunare Naţională, rezultată din 
alegeri (martie 1948), a adoptat Constituţia Republicii 
Populare Române, care prevedea cadrul juridic de 
înfăptuire a programului comuniştilor. Măsurile 
economice, precum reforma agrară (începută din 1945), 
naţionalizarea principalelor întreprinderi industriale şi 
instituţii bancare, trecerea la dezvoltarea centralizată şi 
planificată a economiei (iulie 1948), cu impunerea unor 
ritmuri rapide de dezvoltare a industriei grele, 
colectivizarea forţată a agriculturii (1949 - 1962) au 
produs schimbări radicale în structura societății 
româneşti. Ca răspuns dat planurilor integraţioniste 
preconizate de CAER (organism regional cu sediul la 
Moscova, creat în 1949), care rezerva României un rol 
preponderent agrar, s-a intensificat ritmul dezvoltării 
industriale. Creşterile realizate s-au obţinut cu preţul unor 
mari eforturi şi suferinţe, provocând şi reacţii de opoziţie. 
Sistemul politic a reprimat însă orice încercare de 
rezistenţă, prin dizolvarea partidelor politice şi arestarea 
(în unele cazuri chiar suprimarea) opozanților. Regimul 
politic dobândise astfel încrederea necesară pentru ca 
trupele sovietice să părăsească ţara (1958), retragerea lor 
fiind un fapt pozitiv, întrucât dispărea cel mai eficient 
mijloc de presiune asupra României. 

Creşterea puterii economice şi retragerea trupelor 
sovietice au făcut posibilă o relaxare a regimului politic, 
care urmărea realizarea unui consens naţional şi o 
orientare mai independentă faţă de modelul sovietic 
stalinist, cu iniţiative proprii în politica internă şi externă. 

Numeroase valori naţionale puse la index în decursul 
unui deceniu (1949 - 1959) au fost readuse în circuitul 
cultural. Poporul român îşi redobândea treptat încrederea 
în viitor. După moartea lui Gh. Gheorghiu-Dej şi preluarea 


puterii de către Nicolae Ceauşescu (1965), a urmat un 
deceniu în care aceste tendinţe s-au menţinut, iar ritmurile 
rapide de dezvoltare au permis un progres economic mai 
intens, România declarându-se republică socialistă (1965). 
Profitând de această atmosferă propice acceptării 
regimului său, Nicolae Ceauşescu a instaurat treptat o 
guvernare autoritară, un regim politic prezidenţial 
totalitar, bazat în ultimii ani pe un exacerbat cult al 
personalităţii. Stabilirea unor obiective ambiţioase în faţa 
economiei a impus privaţiuni acerbe populaţiei. Regimul 
autoritar s-a extins şi a căutat să năruie ceea ce a avut mai 
sfânt şi mai durabil poporul român în istorie - tradiţiile şi 
datinile seculare, în iluzoria idee a construirii 
comunismului, încălcând drepturile şi libertăţile umane. 
Acest fapt a provocat izbucnirea revoltei din decembrie 
1989, a cărei flacără s-a aprins la Timişoara, apoi la 
Bucureşti şi în întreaga Românie. 

Evenimentul urma declanşării revoltelor împotriva 
regimurilor comuniste din ţările socialiste ale Europei 
(Germania de Est, Cehoslovacia, Bulgaria), dar răspundea 
şi spiritului românesc neîncătuşat, care a scris astfel o 
nouă pagină în istoria contemporană. 

Acum, când ajungem la capătul acestei poveşti - 
pentru că o poveste adevărată şi fără pereche este istoria 
neamului românesc -, avem imaginea celor trei feţe ale 
istoriei: trecutul, prezentul şi viitorul. Ce _ învăţăminte 
putem trage noi din trecut? Că suntem un popor viteaz, 
drept, neplecat în faţa furtunilor, harnic, bun şi înţelept! 
Prezentul îl trăim plin de seva acestei moşteniri fără egal, 
pe care avem datoria să o continuăm spre a o rodnici şi 
înflori. Infioraţi de sentimentul iubirii pentru ţară, cel mai 
înălţător sentiment, având în gând imaginea patriei, 
împreună cu Alecu Russo să ne punem şi noi întrebarea 
plină de înţelepciune şi de har: „Care e mai frumoasă 
decât tine între toate ţările semănate de Domnul pe 
pământ?” Cu faţa spre viitor, încrezători în forţele noastre, 
ale tuturor, să răspundem cu inima curată şi dreaptă: „Tu 
eşti cea mai frumoasă ţară, România mea nemuritoare!” 

